ÚRAD VLÁDY SLOVENSKEJ REPUBLIKY
Jednotka kontroly efektívnosti

Kontrola efektívnosti vo vybranej organizácii v rámci výskumných ústavov zabezpečujúcej úlohy výskumného charakteru pre plnenie záujmov štátu v danej oblasti

Apríl 2002

ÚVOD

Na základe zamerania kontroly efektívnosti Úradu vlády SR na obdobie od 1.1.2002 do 30.6.2002 schváleného uznesením vlády SR č. 44/2002 zo dňa 16.1.2002 vykonala Jednotka kontroly efektívnosti (ďalej aj JKE)  „Kontrolu efektívnosti vo vybranej organizácii v rámci výskumných ústavov zabezpečujúcej úlohy výskumného charakteru pre plnenie záujmov štátu v danej oblasti.“ 

Cieľom úlohy bolo skúmanie miery hospodárnosti, efektívnosti a účelnosti s akou sú využívané ľudské, finančné a materiálne zdroje a do akej miery sa využívaním daných zdrojov plnia stanovené ciele organizácie výskumného typu, hodnotenie, aké činnosti vykonáva organizácia v porovnaní s tým, čo jej určuje zákon, štatút, organizačný poriadok, pričom, ak existujú významné odlišnosti, zistiť čo ich vyvoláva, popis procesov, činností, zisťovanie vzťahov vo vnútri organizácie, vzťahov smerom navonok, identifikácia potrebných zmien.

Kontrolou efektívnosti sa zisťuje s akou efektívnosťou kontrolované subjekty plnia úlohy štátnej správy. Efektívnosťou sa pritom rozumie vzťah medzi plánovaným výsledkom činnosti a skutočným výsledkom činnosti vzhľadom na použité zdroje. Cieľom kontroly efektívnosti je zistiť možnosť minimalizácie zdrojov pri dosiahnutí požadovaných výsledkov. 

VODNÉ HOSPODÁRSTVO, JEHO SÚČASNÝ STAV A ZDÔVODNENIE AKTUALIZÁCIE VODOHOSPODÁRSKEJ POLITIKY

Voda je základnou potrebou pre život človeka. Je nenahraditeľnou zložkou prírodného prostredia, všetkých rastlinných a živočíšnych ekosystémov a mnohých technologických procesov. Je životne nevyhnutnou tekutinou a surovinou vstupujúcou do takmer všetkých výrobných procesov aj ako surovina na výrobu vody na pitné účely. V určitom čase a mieste je potrebné ju zabezpečiť v požadovanom množstve a kvalite. Súčasne je nevypočítateľným nebezpečným živlom, schopným zasiahnuť veľké územia, ohroziť na životoch početnú časť obyvateľstva a spôsobiť materiálne škody vo veľkom rozsahu. Nerovnomerný výskyt vody v čase a priestore spôsobuje škody nielen pri prebytku, ale aj pri jej nedostatku. Preto je potrebné s ňou účelne hospodáriť. 
Vodný fond je periodicky obnovovaný z atmosferických zrážok. Pri dodržiavaní správnych zásad jeho obnovy a využívania je relatívne nevyčerpateľný. Keďže využívaním sa časť vody stráca, ďalšia časť sa znehodnocuje, obnovovanie vodného fondu  vyžaduje bilancovanie a dlhodobé plánovanie, navrhovanie a realizáciu opatrení podľa kvalifikovaných rozhodnutí. 
Vodné hospodárstvo  Slovenskej republiky predstavuje komplex legislatívnych, organizačných, technických, ekologických a ekonomických činností a opatrení, smerujúcich k cieľavedomej ochrane vodného bohatstva štátu, jeho optimálnemu využívaniu a ochrane pred škodlivými účinkami vôd s prihliadnutím na potreby súčasnej i budúcich generácií obyvateľov Slovenska, nadnárodný charakter vody a z toho vyplývajúcich medzinárodných záväzkov Slovenskej republiky. 
Vodohospodárska politika sa vzťahuje na určité obdobie a územie. Charakterizujú ju zásady a program rozvoja, ktorých úlohou je motivovanie a využitie všetkých tých spoločenských síl, mechanizmov a prostriedkov, ktoré vodné hospodárstvo ovplyvňujú za účelom dosiahnutia stanovených cieľov v celom komplexe vodného hospodárstva. Vychádza z dlhodobých i krátkodobých analýz, štúdií, koncepcií, vízií a pod. Využíva pritom platnú legislatívu,  prípadne navrhuje jej zmeny a zohľadňuje príslušné medzinárodné záväzky.
Súčasný stav vodného hospodárstva na Slovensku má stagnujúcu a v niektorých odboroch upadajúcu tendenciu, i keď toto odvetvie s vypätím zatiaľ plní svoje spoločenské poslanie. Prechod z centralizovane riadeného hospodárstva na trhovú ekonomiku priniesol so sebou všeobecný nedostatok prevádzkových a kapitálových finančných zdrojov na všetko, čo je štátne, výrazný nárast cien všetkých vstupov, platobnú nedisciplinovanosť v obchodných stykoch, nedodržiavanie zákonnosti vrátane environmentálnej zákonnosti, ako aj nesystémové prístupy v regulačných i deregulačných opatreniach štátu. Stav ovplyvnila aj extrémnosť počasia v posledných rokoch prejavujúca sa množstvom  rozsiahlych ničivých povodní a sucha. Dôsledkom toho je výrazné zníženie starostlivosti o už vybudovaný vodohospodársky investičný majetok a o neupravené toky, rovnako ako aj o sféru rozvojovú, keď nie je v plnej miere zabezpečovaná ani jednoduchá reprodukcia celého hmotného investičného majetku. Okrem iného nedarí sa zabezpečiť predpokladaný rozvoj v zásobovaní pitnou vodou v deficitných oblastiach a znižovať zaostávanie rozvoja kanalizácií za rozvojom vodovodov. 
	Uvedené skutočnosti spolu s úsilím Slovenskej republiky vstúpiť do Európskej únie a z toho vyplývajúcej nutnosti plniť príslušné smernice Európskej únie aj v oblasti vody viedli k nutnosti aktualizovať Koncepciu vodohospodárskej politiky SR do roku 2005.

CIELE VODOHOSPODÁRSKEJ POLITIKY SR DO ROKU 2005

	Hlavné ciele udržateľnej vodohospodárskej politiky sú:
-	zabezpečenie pitnej vody,
-	zabezpečenie vody na ďalšie hospodárske účely,
-	prevencia a zmierňovanie následkov povodní a obdobia sucha,
-	ochrana životného prostredia.
Pri stanovení cieľov štátnej vodohospodárskej politiky na roky 2001-2005 treba brať do úvahy skutočnosť, že ide o ciele čiastkové (strednodobé), ktorých naplnenie umožní priblíženie sa ku globálnym (dlhodobejším) štátnym vodohospodárskym cieľom.

	Hlavné tézy vodohospodárskej politiky:
-	uplatňovať integrované prístupy k ochrane a využitiu vodných zdrojov v rámci trvalo udržateľného rozvoja,
-	ekologické a vodohospodárske záujmy riešiť komplexne pri zabezpečení vzájomnej rovnováhy,
-	vodohospodárske služby realizovať v rámci plánovaného integrovaného hospodárenia s vodou v hydrologickom povodí z hľadiska záujmu ochrany vodných zdrojov, prírodného prostredia a požiadaviek rozvoja spoločnosti (verejného záujmu).

HLAVNÉ DOKUMENTY EÚ RELEVANTNÉ PRE SR

	Základom harmonizácie sektorovej politiky a inštitucionálneho posilnenia v oblasti vodného hospodárstva a ochrany vôd bude aplikácia Smernice 2000/60/EÚ Európskeho parlamentu a Rady z 23.10.2000 stanovujúca rámec pre činnosť Spoločnosti v oblasti vodnej politiky na vodné zákonodarstvo. Do rámcovej smernice EÚ v oblasti politiky vodného hospodárstva sú integrované ďalšie dielčie smernice v oblasti ochrany a racionálneho využívania vôd, zahrňujúce:
-	oblasť kvality vôd, 
-	limitné hodnoty emisií, 
-	ostatnú legislatívu a opatrenia.
Prioritou harmonizácie slovenskej legislatívy v oblasti VH bolo vypracovanie a schválenie vodného zákona.
	V decembri 2000 bola na summite v Nice odovzdaná Európskej komisii negociačná pozícia SR za kapitolu 7 – Poľnohospodárstvo. 
	Dňa 13.9.2000 bola vládou schválená Koncepcia lesného a vodného hospodárstva do roku 2005. K uvedenej koncepcii sa rozpracovali a konkretizovali opatrenia na realizáciu koncepčných zámerov a stanovených cieľov.
	Zákon č. 361/2000 Z. z., ktorým sa novelizuje zákon č. 240/1998 Z. z. o poľnohospodárstve bol prijatý 4.10.2000. Novela zákona stanovuje rozvojové programy v oblasti poľnohospodárstva a vidieka vypracované v spolupráci s EÚ, špecifikuje žiadateľov o poskytnutie podpory a pod.
	Dňa 26.3.2001 bola podpísaná dohoda o viacročnom a ročnom financovaní programu SAPARD. 
	V rokoch 2001-2002 vláda realizuje viacero krokov smerujúcich k zosúladeniu slovenskej poľnohospodárskej politiky so Spoločnou agrárnou politikou (SAP) Európskej únie.	

ROZVOJ VODNÉHO HOSPODÁRSTVA A OCHRANA ŽIVOTNÉHO PROSTREDIA

	Rozvoj vodného hospodárstva treba koncepčne usmerňovať tak, aby bol v súlade s trvalo udržateľným rozvojom všetkých zložiek životného prostredia. Reálny návod na zabezpečenie takéhoto stavu obsahuje koncepčný dokument prijatý na konferencii OSN o životnom prostredí a rozvoji v Rio de Janeiru – AGENDA 21. Nadväzne na tento materiál vypracovalo MŽP SR – Stratégiu, zásady a priority štátnej environmentálnej politiky.  Obsahuje rozšírenie zásobovania obyvateľstva pitnou vodou, zabezpečenia jej kvality použitím náročných technológií pri úprave vody, ochranu zdrojov vody, zníženie odberov podzemných vôd v súlade s ekologickými limitmi, návrhy na znižovanie strát pri doprave vody, racionálnu spoluprácu nádrží s podzemnými zdrojmi, ochranu vody pred znečistením, úpravy odtokových pomerov na ochranu pred povodňami, revitalizáciu tokov a povodí, a pod.
	Konkrétne opatrenia na dosiahnutie cieľov Stratégie, zásad a priorít štátnej environmentálnej politiky sú rozpracované v Národnom environmentálnom akčnom programe (NEAP).
Súčasťou ochrany životného prostredia je ochrana biodiverzity. Za tým účelom MŽP SR vypracovalo osobitný materiál – Akčný plán pre implementáciu Národnej stratégie ochrany biodiverzity na Slovensku pre roky 1998-2010.
	V koncepčných materiáloch rozvoja vodného hospodárstva je potrebné rešpektovať i ciele a zásady obsiahnuté v Dohovore o ochrane rieky Dunaj. S cieľom redukovať znečistenie v povodí Dunaja bol schválený dokument – Národný akčný plán pre povodie Dunaja. 

ORGANIZÁCIE PÔSOBIACE V ODVETVÍ VODNÉHO HOSPODÁRSTVA

Výskumný ústav vodného hospodárstva Bratislava
Vodárne a kanalizácie, š. p., Bratislava
Slovenský vodohospodársky podnik, š. p., Banská Štiavnica
Západoslovenské vodárne a kanalizácie, š. p., Bratislava
Severoslovenské vodárne a kanalizácie, š. p., Žilina
Stredoslovenské vodárne a kanalizácie, š. p., Banská Bystrica
Východoslovenské vodárne a kanalizácie, š. p., Košice
KONTROLOVANÝ SUBJEKT 

Základné údaje:
Názov :	 	Výskumný ústav vodného hospodárstva 
Sídlo :		 	Nábrežie arm. gen. L .Svobodu č.5, 812 49 Bratislava 
Riaditeľ: 	 	Ing. Juraj Brtko, CSc.
Zriaďovateľ:	 	Ministerstvo pôdohospodárstva SR
Forma hospodárenia:	príspevková organizácia (od 1.1.1974)
Základný účel:	vedecko-výskumná, expertízna, vývojová, vzdelávacia činnosť a odborné poradenstvo v oblasti vodného hospodárstva a vodohospodársko-ekologických problémov v Slovenskej republike

Prístup k riešeniu:

	Spôsob získavania informácií o činnosti Výskumného ústavu vodného hospodárstva (ďalej aj ústav, alebo VÚVH) bol uskutočnený prostredníctvom:
-	predložených dokumentov (príloha č. 1),
-	dotazníkov pre všetkých zamestnancov ústavu (príloha č. 2),
-	rozhovorov s vybranými zamestnancami ústavu a
-	vyžiadaním doplňujúcich dokladov. 
Kontrola bola vykonaná skúmaním, hodnotením, porovnávaním a analyzovaním získaných informácií.
Hlavné činnosti:
•	vypracovávanie podkladov súbornej stratégie, koncepcie a dlhodobého výhľadu rozvoja vodného hospodárstva v Slovenskej republike,
•	zahraničná vedecko-technická a odborná spolupráca,
•	spresňovanie a doplňovanie Smerného vodohospodárskeho plánu Slovenskej republiky,
•	spracovávanie vodohospodárskych plánov, vodohospodárskych štúdií a hydroekologických plánov pre regióny Slovenskej republiky,
•	komplexné vedecko-výskumné riešenie problematiky kvantitatívnej a kvalitatívnej
vodohospodárskej bilancie, úprav odtokových pomerov, hospodárenia s vodou v geografických a územnosprávnych celkoch, prieskumu  ochrany a využitia zdrojov ovzdušných , povrchových a podpovrchových vodných zdrojov,
•	spracovávanie koncepcie a rozvoja databázových systémov vodného hospodárstva, bilančné matematické a ekonometrické modelovanie rozvoja vodného hospodárstva, podklady pre ekonomické a legislatívne nástroje, riadenie a organizačné štruktúry  vodného hospodárstva,
•	vedecko-výskumná, metodologická, expertízna činnosť, monitoring a odborné poradenstvo, 
•	správa, prevádzka a rozvoj hydrotechnických laboratórií,
•	kalibrácia vodomerných prístrojov na meranie rýchlosti tekutín a prietokomerných zariadení,  meranie prietokov a hladín na objektoch a zariadeniach, vrátane meraní pri garančných skúškach turbín a čerpadiel,
•	vzorkovanie a vykonávanie analýz kvality vôd a s vodou súvisiacich matriciach,
•	vypracovávanie  manipulačných a prevádzkových poriadkov vodných diel, vrátane zvláštnych manipulačných poriadkov a riešenia priebehu prielomových vĺn,
•	kontrola dodržiavania metodických, technologických postupov a noriem pracoviskami v oblasti vodného hospodárstva, 
•	výkon funkcie koordinačného pracoviska pre normalizačnú a typizačnú činnosť vo vodnom hospodárstve,
•	budovanie a správcovstvo informačných systémov vodného hospodárstva,
•	vypracovávanie, vydávanie a distribúcia vodohospodárskych máp, 
•	publikovanie výsledkov prác ústavu v schválených edíciách, vydavateľská činnosť,
•	organizovanie a zabezpečovanie podujatí na zvýšenie odbornej úrovne pracovníkov vo vodnom hospodárstve,
•	vedecko-výskumné, expertízne a ostatné činnosti vyplývajúce z predmetu činnosti Národného referenčného laboratória pre oblasť vôd na Slovensku,
•	sledovanie kvality vôd v hraničných tokoch.

DOSIAHNUTÉ  VÝSLEDKY ČINNOSTI  ÚSTAVU  ZA ROKY  2000 - 2001
	
VÚVH v roku 2000 riešil celkom 138 výskumných úloh a projektov, ukončených bolo 118 a 20 úloh prechádzalo do roku 2001. V roku 2001 riešil ústav 157 výskumných úloh a projektov, z toho 139 bolo ukončených a 18 prechádza do roku 2002. 

V roku 2000 sa na ústave riešili 4 úlohy rozvoja vedy a techniky v pôsobnosti Ministerstva pôdohospodárstva SR (ďalej MP SR):
-	Výskum upraviteľnosti zdrojov pitnej vody a environmentálne aspekty vodných tokov
-	Produkty a medziprodukty degradácie organických látok vo vodnom prostredí
-	Výskum vplyvu antropogénnych faktorov na vodné systémy
-	Zabezpečenie kvality pitnej vody pri distribúcii
Prvé dve z uvedených úloh boli v roku 2000 úspešne ukončené.

VÚVH zabezpečoval v roku 2001 riešenie dvoch vedecko-technických projektov:
-	Výskum vplyvu antropogénnych faktorov na vodné systémy
-	Zabezpečenie kvality pitnej vody pri distribúcii
V prácach na projektoch sa systematicky pokračuje, doba riešenia je do roku 2002.

Za sledované obdobie rokov 2000 – 2001 ústav okrem úloh rozvoja vedy a techniky riešil:
-	účelové úlohy Štátneho vodohospodárskeho fondu SR (ďalej ŠVF SR)
-	úlohy hradené z bežného transferu
-	úlohy podnikovej a podnikateľskej sféry
-	úlohy – zahraničie
-	úlohy – Ministerstvo životného prostredia SR (ďalej MŽP SR)
-	úlohy – MP SR
Bližšia špecifikácia je uvedená v prílohe č. 3

DOSIAHNUTÉ  EKONOMICKÉ  UKAZOVATELE  ZA  ROKY  2000 - 2001

Tabuľka č. 1                                                                                                       v tis. Sk
Položka | k 31.12.2000 | k 31.12.2001
Náklady | 117 542 | 131 732
Výnosy | 117 683 | 131 758
Zlepšený hospod. výsledok | 141 | 26

Podrobnejšie informácie o hospodárení organizácie za sledované obdobie rokov 2000 – 2001, súčasne vývojový trend v hospodárení od roku 1995 sú uvedené v prílohe č. 4.

PERSONÁLNE OTÁZKY

Činnosť VÚVH je zabezpečovaná v zmysle platnej organizačnej štruktúry (viď príloha č. 5). V ústave sa uplatňuje princíp dvojstupňového riadenia, ktorý znamená členenie ústavu na odbory, resp. útvary a v ich rámci na oddelenia, resp. referáty (ďalej aj zložky).
	K 31.12.2000 bol priemerný evidenčný počet pracovníkov 245, k 31.12.2001 predstavoval sledovaný ukazovateľ 241 pracovníkov. Z toho výskumní pracovníci 165 k 31.12.2000, k 31.12.2001 ich bolo 157. 
Podrobnejšie informácie súvisiace s personálnymi otázkami ústavu sú uvedené v prílohe č. 6.

ČINNOSŤ JEDNOTLIVÝCH ZLOŽIEK ORGANIZÁCIE 

ÚTVAR riaditeľa - 100

Počet zamestnancov úseku: 6 

Hlavné činnosti úseku: Útvar riaditeľa zabezpečuje predovšetkým riadiacu a štatutárnu činnosť ústavu. 

Zistenia:  
Niektorí pracovníci útvaru povahou svojej práce nezabezpečujú činnosti súvisiace s riadením ústavu (napr.: zabezpečovanie opráv a údržby audiovizuálnej techniky, údržba a oprava laboratórnej a terénnej techniky, odborno-technická spolupráca pri prezentačných akciách ústavu, návrh a výroba elektronických zariadení, návrh na vytvorenie pracovného kolektívu (odborníkov) k zákonu č. 127/1994 Z. z. o posudzovaní vplyvov na životné prostredie, získavanie úloh zameraných na interakciu vodného hospodárstva a životného prostredia, získavanie kontaktov v zahraničí pre spoluprácu s ústavom, samotné riešenie výskumných úloh, publikačná činnosť). Z uvedeného dôvodu je potrebné činnosti, ktoré nesúvisia s riadením ústavu, odčleniť a presunúť na iné odbory a oddelenia.

Odporúčania:
Činnosti, ktoré nesúvisia s riadením ústavu, odčleniť a presunúť na iné útvary alebo odbory.

Referát správy počítačovej siete - 101

Počet zamestnancov referátu: 2

Hlavné činnosti referátu: 
•	Zabezpečovanie činnosti správy počítačovej siete a údržba siete
•	Zabezpečenie káblovej siete a rozvodov
•	Úpravy a opravy výpočtovej techniky
•	Inštalácie nového software 
•	Bežný servis zariadení
•	Zálohovanie dát
•	Navrhovanie pokynov riaditeľa v oblasti výpočtovej techniky 
•	Antivírová ochrana 

Zistenia: 
Sieť je zabezpečená 4 servermi – Nowell, Web server, Firewall a Lotus Notes. Počet aktívnych pripojení na Internet je 30. Z celkového počtu 150 funkčných počítačov v ústave to predstavuje 20%. Táto obmedzenosť počtu pripojení je daná výkonnosťou resp. rýchlosťou prenosu dát satelitným zariadením, ktorú prevádzkuje firma T. Súčasná prenosová rýchlosť je 256 kbit/sek. 
Na Internet sú pripájaní iba riešitelia úloh a vedúci odborov.
Zmluvu o poskytovaní služby VÚVH uzatvoril s firmou T. dňa 6.5.1998 na obdobie 5 rokov. Mesačný poplatok za internetové spojenie činí 46 125,- Sk vrátane DPH. V mesačnom poplatku sú okrem samotného prenosu informácií zahrnuté aj ceny za servisné a inštalačné služby.
Mesačný paušál za neobmedzený prenos dát pri plne garantovanej rýchlosti 256 kbit/s u iného poskytovateľa X je 21 000,- Sk + 4 830,- Sk (DPH) = 25 830,- Sk, u iného poskytovateľa Y je 19 800,- Sk + 4 554,- Sk (DPH) = 24 354,- Sk.
Z porovnania ceny za prenos dát vyplýva, že VÚVH má uzatvorenú nevýhodnú zmluvu.

V čl. A 1.5 „Skončenie zmluvy“ v bode 1. sa uvádza, že  skončenie zmluvy nastane uplynutím doby trvania zmluvy. Zmluvné strany sa dohodli, že ak VÚVH najneskôr v lehote 60 dní pred uplynutím dohodnutej doby trvania zmluvy oznámi firme T., že má záujem na ďalšom trvaní vzťahu vyplývajúceho z tejto zmluvy, je možné túto zmluvu predĺžiť o ďalších 5 rokov vo forme písomného dodatku.
	
Zvýšenie prenosovej rýchlosti prostredníctvom pevnej linky s prenosovou rýchlosťou 1Mb by zvýšilo prevádzkové náklady na cca 130 tis. Sk mesačne. Nerealizovanie možnosti pripojenia na sieť Internet prostredníctvom pevnej linky zdôvodňuje ústav nedostatkom finančných prostriedkov.

Pokiaľ sa jedná o používanie elektronickej pošty, 98 počítačov môže používať elektronickú poštu. Káblové rozvody sú z hľadiska kapacity dimenzované na 180 pripojení, (aktívnych môže v súčasnosti byť najviac 100), čo je dostatočná rezerva na eventuálne rozšírenie počítačov v sieti. 
Počet aktívnych pripojení na Internet možno hodnotiť ako nedostatočný, nakoľko VÚVH, ktorého kvalita a efektívnosť práce závisí od možností a rôznorodosti informačných zdrojov na získavanie nových poznatkov potrebných pri riešení úloh, by mal mať možnosti širšieho využívania informácií získaných prostredníctvom siete Internet. Tento názor potvrdzujú aj informácie získané prostredníctvom dotazníkov, kde zamestnanci mali možnosť vyjadrovať svoje názory na spôsob práce, špecifikovať problémy, s ktorými sa stretávajú a mali možnosť vyjadrovať názory na zlepšenia. Pomerne častá pripomienka bola, že pracovníci nemajú prístup k sieti Internet.

Zamestnanci, ktorí nemajú k dispozícii počítač, môžu využiť počítač v knižnici, ktorý je určený na tieto účely. Takže aj pracovníci, ktorí nemajú zavedené internetové spojenie priamo na pracovisku, majú možnosť využívať tento počítač na získavanie informácií prostredníctvom siete Internet. Na uvedenom počítači sa dá používať Internet, scanovanie, tlač a E-mail. Tento stav využívania spoločného počítača pokladáme však za dočasný, kým nebudú rozšírené možností využívania siete Internet na zodpovedajúcej úrovni.  
               Referát počítačovej siete vykonáva priebežne kontrolu využívania siete Internet v tom zmysle, že kontroluje prípojné miesta s identifikáciou užívateľa s cieľom zistiť aké internetové stránky navštívil. V prípade zistenia používania nevhodných stránok nesúvisiacich s odborným zameraním sú títo pracovníci upozorňovaní na zneužívanie siete. 
Systém a inštalovaný software umožňujú softwarovú kontrolu a popis počítačovej stanice zapojenej v sieti s možnosťou určenia presnej hardwarovej konfigurácie. Tieto informácie sú využiteľné pri evidencii stavu počítačovej siete, rýchlej identifikácii problémov pri poruchách a opravách. Systém sám analyzuje napr. procesor, RAM, typ základnej dosky, sloty, informácie o BIOS-e, typ monitoru, celkovú kapacitu disku a veľkosť voľnej kapacity, typ sieťovej karty, existenciu zvukovej karty atď.

Chýba však evidencia počítačov priamo na referáte počítačovej siete ako aj konkrétnejší popis hardware a software na danom počítači.
Pre používanie vnútroústavnej siete, elektronickej pošty a siete Internet platia vnútroorganizačné pravidlá, ktoré upravujú  používanie vnútroústavnej siete, archiváciu elektronickej pošty, zákaz inštalovania nelegálneho software ako aj iného software neslúžiaceho k pracovnej náplni pracovníka. Zamestnanci ústavu sú oboznámení vnútorným záznamom o právnych a trestných postihoch pri užívaní nelegálneho software.

Všetky tieto opatrenia sledujú cieľ maximálneho využívania výpočtovej techniky výhradne na účely plnenia stanovených úloh a tým aj lepšie využívanie pracovného času.  
Pri požiadavkách na riešenie problémov v oblasti výpočtovej techniky možno (na základe poskytnutých informácií) konštatovať, že takmer 90% problémov bolo spôsobených nesprávnym používaním výpočtovej techniky.

Referát počítačovej siete zabezpečuje po technickej stránke aj elektronický systém sledovania dochádzky zamestnancov prostredníctvom magnetických kariet (bližšie informácie – oddelenie 111).
Pracovníci sa často vyjadrovali k možnostiam využívania vnútroústavnej počítačovej siete, ktorá by sa mala viacej využívať k celkovej informovanosti zamestnancov zverejňovaním relevantných informácií, stimulujúcich jednotlivé organizačné zložky ako aj jednotlivcov k práci s vyššou efektivitou.
Súčasťou vnútroústavnej siete je informačný systém, ktorý slúži všetkým výskumným odborom a oddeleniam pri sledovaní svojich úloh z hľadiska stavu riešenia, nabehnutých nákladov, počtu odpracovaných hodín na jednotlivých úlohách, evidencie a výšky internej kooperácie. Vstupné informácie do systému sú však zabezpečované s časovým oneskorením, takže mnohokrát získavané informácie zo systému nie sú aktuálne.

Odporúčania:
1)	Zabezpečiť školenia v oblasti výpočtovej techniky a zabezpečiť zvýšenie využívania príručiek zásad práce s počítačom. 
2)	Zaviesť evidenciu počítačov na referáte správy počítačovej siete.
3)	Zaviesť knihu hlásenia a opráv výpočtovej techniky.
4)	Dobudovať sieť počítačov ústavu – po stránke kvantitatívnej i kvalitatívnej.
5)	Rozšíriť možnosti využívania výpočtovej techniky v informačnej oblasti zamestnancov a zvýšiť rýchlosť prenosu dát.
6)	Rozširovanie počtu pripojení počítačov na Internet, rozšírenie počtu užívateľov elektronickej pošty.
7)	Využiť možnosti cenových ponúk iných  poskytovateľov služieb pripojenia do siete  Internet. 

Oddelenie integrovaných činností - 102

Počet zamestnancov oddelenia: 2

Hlavné činnosti oddelenia:
•	Zabezpečenie, navrhovanie a zosúladenie normotvorných činnosti a prípravy legislatívnych opatrení pri usmerňovaní a riadení rozvoja a plánovania vodohospodárskych činnosti a zosúladenie legislatívy s krajinami EU
•	Príprava podkladov, stanovísk a pripomienok k zákonom, smerniciam, koncepciám s vodohospodárskou tematikou pre MP SR (vodný zákon, zákon o povodňových aktivitách, príprava transformácie štátnych vodohospodárskych podnikov na akciové spoločnosti, ...)
•	Príprava legislatívnych a ekonomických návrhov pre rozhodovací a legislatívny proces zabezpečovaný z úrovne ministerstva pôdohospodárstva

Zistenia: 
Nedostatky oddelenia súvisia hlavne s oblasťou existujúcej výpočtovej techniky, kde dochádza k problémom nekompatibility používaného software na oddelení a na MP SR.

Odporúčania:
Zabezpečiť kompatibilitu používaného software na oddelení integrovaných činností a na MP SR pri príprave legislatívy.

ÚTVAR PERSONÁLNO-PRÁVNY A ORGANIZAČNÝ - 110

Oddelenia:

1)	Oddelenie personálne a ekonomiky práce 
2)	Referát obrany, CO, bezpečnosti práce a PO 
3)	Oddelenie verejného obstarávania, zmluvných vzťahov a investícií 

Počet zamestnancov priamo na útvare: 1
CELKOVÝ POČET ZAMESTNANCOV ÚTVARU: 13

Hlavné činnosti útvaru: 
Vedenie právnej agendy ústavu, zastupovanie ústavu v právnych sporoch navonok, zabezpečenie vypracovania organizačných noriem a vnútroústavných predpisov (resp. zrušenie predpisov), riadenie oddelenia personálneho a ekonomiky práce, referátu obrany, CO, bezpečnosti práce a PO, oddelenia verejného obstarávania, zmluvných vzťahov a investícií, prevádzky kuchyne.

Podľa JKE existuje nenáležité začlenenie v rámci organizačnej štruktúry:
a)	referátu obrany, CO, bezpečnosti práce a PO
b)	prevádzky kuchyne (oddelenie 111)
pod útvar personálno-právny a organizačný. Zdôvodnenie je uvedené priamo pod spomínaným oddelením/referátom. 

Ako nedostatok hodnotí JKE absenciu plánu ďalšieho vzdelávania a nástupníctva, ktorá môže mať veľmi negatívny dosah pri odchode výskumných pracovníkov – špecialistov do dôchodku  bez existujúcej adekvátnej náhrady. Vzhľadom na to, že hlavným poslaním VÚVH je zabezpečovať, ako jediná organizácia na Slovensku, komplexný vodohospodársky výskum, JKE odporúča, aby sa oblasti ďalšieho vzdelávania a nástupníctva (vzhľadom na špecifickosť činnosti ústavu)  venovala náležitá pozornosť.

Oddelenie personálne a ekonomiky práce – 111

Počet zamestnancov oddelenia:  8

Hlavné činnosti oddelenia:
•	zabezpečenie agendy personálnej a ekonomiky práce
•	vedenie agendy pracovno-právnych vzťahov 
•	tvorba vnútropodnikových pracovno-právnych predpisov
•	príprava a spracovanie podkladov pre výpočet miezd
•	tvorba rozborov z personálnej oblasti
•	posudzovanie plnenia kvalifikačných predpokladov, hodnotenie a kontrola pracovného zaradenia
•	vypracovanie podkladov pre pohyblivé nenárokové zložky platu
•	zabezpečenie agendy dohôd o prácach vykonávaných mimo pracovného pomeru
•	vedenie agendy v rámci sociálneho programu, zabezpečenie kultúrnych podujatí, agendy zamestnancov zvyšujúcich si kvalifikáciu, agendy o civilnej službe, o stravovaní, o rekreačných zariadeniach, agendy súvisiacej s ubytovaním
            v  ubytovniach VÚVH, zabezpečenie povinných lekárskych prehliadok

Štyri  pracovníčky oddelenia (od 1. apríla 2002 päť) sa zaoberajú priamo otázkami personálnymi a ekonomiky práce, činnosť ďalších troch pracovníčok je spojená s prevádzkou kuchyne a výdajom stravy.
Oddelenie spracováva agendu v programe Compeko, ktorý je sieťovo prepojený s mzdovou učtárňou. 
Ako nedostatok JKE hodnotí komplikované sledovanie dochádzky, ktoré prebieha dvomi spôsobmi:
a)	prostredníctvom systému BIS, zakúpeného v roku 1997, jeho obstarávacia cena bola 549 805,- Sk,
nedostatkom je:  
•	občasná poruchovosť systému
•	nedôsledný prístup zo strany niektorých zamestnancov – nezaznamenávanie každého prerušenia pracovného času
•	nekompatibilnosť systému s programom Compeko
b)	písomným vedením dochádzky v knihe príchodov a odchodov, ktorá je zavedená na každom odbore (resp. poschodí).
Prevádzkarky (poprípade zástupcovia odborov) potom údaje zosúlaďujú, dopĺňajú, korigujú, napriek tomu údaje, týkajúce sa dochádzky sú vypracované s mínusovými hodnotami.
JKE hodnotí celý tento systém ako neefektívny, dochádza k duplicitnému a nepresnému sledovaniu dochádzky, do spracovania je zapojených niekoľko zamestnancov, konečný výsledok je nepostačujúci, neadekvátny vynaloženému „úsiliu“.
Na oddelení personálnom a ekonomiky práce sú zaradené aj tri pracovníčky, ktoré zabezpečujú výdaj stravy v jedálni VÚVH. Podľa informácií zodpovedných pracovníkov činnosť jedálne by mala byť v najbližšej budúcnosti zastavená a možnosť stravovania zamestnancov presunutá priamo na FTVŠ UK (odkiaľ sa strava doteraz dováža), ktorá sídli hneď vedľa VÚVH. Týmto opatrením by malo dôjsť k zníženiu počtu pracovníkov a k úspore nákladov, súvisiacich s touto zmenou. V priestoroch terajšej jedálne by malo byť umiestené doškoľovacie stredisko, ktoré by podľa zodpovedných pracovníkov malo byť prínosom nie po stránke finančnej ale po stránke možnosti zvýšenia kvality, odbornosti.  Podľa informácií, táto zmena bude vyžadovať určité náklady, nepôjde však o „vysoké čiastky“. 
Podrobnú analýzu týkajúcu sa spomínaného kroku, ktorý bude viesť k zrušeniu fungovania jedálne a vytvoreniu doškoľovacieho strediska, ústav nemá vypracovanú. 
Zostáva veriť, že plánovaná zmena bude skutočným prínosom a bude slúžiť k zvýšeniu celkovej efektívnosti ústavu.
JKE hodnotí organizačné začlenenie fungovania kuchyne pod útvar 110 za nie najšťastnejší, skôr by odporúčala jeho začlenenie pod Útvar ekonomiky a prevádzky 130. Vzhľadom na pripravované zmeny uvádza toto len ako konštatovanie.

Stravovanie zamestnancov

	VÚVH zabezpečuje stravovanie zamestnancov dvomi spôsobmi:
•	vo vlastnom zariadení dovozom stravy z FTVŠ UK Bratislava,
•	prostredníctvom lístkov Ticket restaurant – gastrolístkov (podľa informácií len na základe lekárskeho potvrdenia).

Bližšie podmienky poskytovania stravy sú uvedené priamo v kolektívnej zmluve.

Interné predpisy týkajúce sa ceny stravných lístkov (FTVŠ Bratislava) za obdobie r. 2000 a za obdobie od 1.1. do 31.7.2001 neboli JKE predložené. V tabuľke sú uvedené údaje, ktoré boli zaznamenané v návrhu na zvýšenie ceny stravného lístka, z dôvodu dovtedajšieho nezarátania nákladov, ktoré súviseli s úpravou a výdajom stravy vo vlastnej réžii:

Tabuľka č.2                                                                                                                 	v Sk
Položka | 1.1.2000 | 1.7.2000 | 1.8.2001
Zamestnanci | 18,- | 20,- | 20,-
Náklady VÚVH | 25,- | 20,- | 28,-
Sociálny fond | 4,- | 7,- | 7,-
SPOLU | 47,- | 47,- | 55,-

Za rok 2000 bolo vydaných 27 143 stravných lístkov, čerpanie zo sociálneho fondu predstavovalo sumu 142 658,- Sk.
Za rok 2001 bolo vydaných 28 324 stravných lístkov.
Interný predpis týkajúci sa ceny lístkov Ticket Restaurant taktiež nebol predložený. Uvádzame len údaje, ktoré boli poskytnuté ústne:

Tabuľka č.3                                                                                                                    v Sk
Položka | 1.1.2000
Zamestnanci | 20,-
Náklady VÚVH | 33,-
Sociálny fond | 7,-
SPOLU | 60,-
Za rok 2000 bolo vydaných 7 649 gastrolístkov, za rok 2001 bolo vydaných 7 587 gastrolístkov.                               

Zistenia:
1)	V ust. § 140 ods. 4 Zákonníka práce sa uvádza: „Zamestnávateľ prispieva na stravovanie podľa odsekov 1 až 3 vo výške 55 % ceny jedla, najviac však na každé jedlo do výšky 55 % stravného poskytovaného pri pracovnej ceste v trvaní 5 až 12 hodín podľa osobitného predpisu. Z údajov uvedených v rozpise (od 1.7.2000 a 1.8.2001) je zrejmé, že organizácia túto výšku nedodržala a prispievala na stravu vo výške nižšej, čo je v rozpore s citovaným ustanovením.
2)	V ust. § 140 ods. 3 Zákonníka práce sa uvádza: „Zamestnávateľ zabezpečuje stravovanie podľa odsekov 1 a 2 vo vlastnom zariadení, v stravovacom zariadení iného zamestnávateľa alebo prostredníctvom právnickej osoby alebo fyzickej osoby, ktorá má oprávnenie poskytovať alebo sprostredkúvať stravovacie služby, ak ich sprostredkuje u právnickej osoby alebo u fyzickej osoby, ktorá má oprávnenie poskytovať stravovacie služby.“ 
V kolektívnej zmluve ústavu sa uvádza: „Zamestnávateľ zabezpečí závodné stravovanie pre všetkých zamestnancov, ktorí o stravovanie prejavia záujem vo vlastnom zariadení, formou dodávky stravy, prípadne zmluvne u cudzích právnických a fyzických osôb oprávnených poskytovať stravovacie služby.“ 
Aj napriek tomu (podľa získaných informácií) ústav poskytuje stravné lístky len do vlastného zariadenia, lístky Ticket Restaurant poskytuje len tým pracovníkom, ktorí donesú potvrdenie od lekára (napr. z dôvodu diéty). 
Ostatní pracovníci, ktorí sa nechcú stravovať vo vlastnom zariadení (z dôvodov hygienických, možnosti malého výberu jedál) sa jednoducho stravujú na vlastné náklady. Takýto postup je v rozpore s vyššie citovaným ustanovením aj so znením kolektívnej zmluvy.  
3)	Dňa 10.10.2001 bol pracovníkmi Odboru ekonomiky a prevádzky predložený materiál, ktorým upozornili na fakt, že pri stravovaní, ktoré VÚVH zabezpečuje vo vlastnom zariadení dovozom stravy z FTVŠ UK Bratislava, úpravou a výdajom stravy vo vlastnej réžii vznikajú ďalšie náklady, ktoré nie sú zohľadnené v cene stravného lístka.
Za rok 2000 tieto náklady predstavovali sumu 410 352,- Sk, na jeden stravný lístok pripadalo zvýšenie o 15,11 Sk. Išlo o mzdové náklady, odvody do fondov, spotrebu elektrickej energie, spotrebu vody a ostatné prevádzkové náklady. Nebola tam zahrnutá výška režijných nákladov, čo by samozrejme ovplyvnilo výšku nákladov smerom nahor. Za rok 2001 (január – august) celková výška nákladov predstavovala 306 155,- Sk, na jeden stravný lístok pripadalo zvýšenie o16,99 Sk.

Odporúčania:
1)	Vypracovávať interné predpisy súvisiace so stanovením ceny stravných lístkov a podielu jednotlivých zložiek na cene.
2)	Dodržiavať výšku príspevku ústavu na stravovanie v súlade s platnými predpismi.
3)	Zabezpečiť možnosť stravovania sa v súlade s platnými predpismi a kolektívnou zmluvou.

Ubytovacie zariadenia

Ubytovacie služby poskytuje VÚVH prostredníctvom:
•	ubytovacích zariadení na Bohúňovej ulici (Bohúňova I. – 10 izieb, Bohúňova II. –  8 izieb) 
•	ubytovacích priestorov na Nábreží arm. gen. L. Svobodu. 

Zistenia:
1)	Posledná kalkulácia pre ubytovacie zariadenie na Bohúňovej bola vypracovaná v roku 1999 a na jej základe  bol schválený cenník jednak pre zamestnancov VÚVH a jednak pre zamestnancov MP SR. Odvtedy nedošlo k aktualizácii cenníka aj napriek tomu, že došlo niekoľkokrát k zvýšeniu cien základných vstupov. V kalkulácii nie sú uvedené položky ako napr. opravy a údržba, prevádzková a správna réžia, ... (príloha č. 7).
2)	Kalkulácia pre ubytovacie priestory na Nábreží arm. gen. L. Svobodu nie je vypracovaná. Cenník je stanovený iba odhadom. Aj napriek vysvetleniu, že v spomínaných priestoroch nie sú samostatné merače, bolo by potrebné vypracovať kalkuláciu, v ktorej by boli položky (ktoré sa nedajú priamo merať) stanovené odborným odhadom. Inak sa nedá posúdiť, či stanovená cena je reálna alebo nie.
3)	Rozdiel medzi kalkulovanou cenou a schválenou je uvedený v tabuľke č.5. Niektoré údaje boli uvedené priamo VÚVH, ďalšie si JKE dopočítala. Podľa zistenia, VÚVH rozdiel, ktorý je považovaný za nepeňažný príjem zamestnancov, nezdaňuje, čo je v rozpore so zákonom č.  366/1999 Z. z. o daniach z príjmov v znení neskorších predpisov. 
4)	VÚVH má ešte príjmy z príležitostného ubytovania, podľa poskytnutých informácií cenník za 1 nocľah je stanovený:  150,- Sk/osoba a lôžko pre  tuzemských expertov                                                                         
 350,- Sk/osoba a lôžko pre zahraničných expertov
            Kalkulácia, na základe ktorej by bola stanovená cena, nie je vypracovaná.

Tabuľka č.4                                                                                                           		v Sk
Výnosy z nájomného | rok 2000 | rok 2001
Bohúňova | 205 077,- | 239 774,-
Nábr. arm. gen .L. Svobodu | 60 280,- | 47 450,-
SPOLU | 265 357,- | 287 224,-

Výnosy z nájomného v ubytovacích zariadeniach nepokrývajú náklady na ich prevádzkovanie. Minimálne polovicou sa na financovaní podieľa VÚVH.

 Tabuľka č. 5                                                                                                       v Sk/mesiac
Objekt | Plocha izby | Cena platná do 31.8.99 | Kalkulovaná cena | Schválená cena | Rozdiel
Bohúňova I. | | | | |
Izba č. 1 | 24,1 m^2 | 680,- | 1 391,- | 1 100,- | 291,-
Izba č. 2 | 40,2 m^2 | 1 130,- | 2 322,- | 1 240,- | 1 082,-
Izba č. 3 | 41,2 m^2 | 1 160,- | 2 379,- | 1 280,- | 1 099,-
Izba č. 4 | 21,6 m^2 | 610,- | 1 247,- | 670,- | 577,-
Izba č. 5 | 41,2 m^2 | 1 160,- | 2 379,- | 1 280,- | 1 099,-
Izba č. 6 | 48,2 m^2 | 1 350,- | 2 784,- | 1 480,- | 1 304,-
Izba č. 7 | 42 m^2 | 1 330,- | 2 426,- | 1 460,- | 966,-
Izba č. 8 | 21,1 m^2 | 600,- | 1 219,- | 660,- | 559,-
Izba č. 9 | 41,2 m^2 | 1 160,- | 2 379,- | 1 600,- | 779,-
Izba č. 10 | 39,7 m^2 | 1 120,- | 2 293,- | 1 600,- | 693,-
CELKOM | 360,5 m^2 | 10 300,- | 20 819,- | 12 370,- | 8 449,-
Bohúňova II. | | | | |
Izba 1 - 4 | 25 m^2  x 4 | 650,- x 4 | 1 788,- x 4 | 720,- x 4 | 4 272,-
Izba 5 - 8 | 25 m^2  x 4 | 730,- x 4 | 1 788,- x 4 | 900,- x 4 | 3 552,-
CELKOM | 200 m^2 | 5 520,- | 14 304,- | 6 480,- | 7 824,-
SPOLU | 560,5 m^2 | 15 820,- | 35 123,- | 18 850,- | 16 273,-

 zamestnanci MP SR
Kalkulovaná cena v roku 1999 za 1 m^2 bola 693,- Sk (Bohúňova I.) a 858,- Sk (Bohúňova II.).
Ročný rozdiel predstavuje 195 276,- Sk, t.j. VÚVH touto čiastkou prispieva na úhradu výdavkov, súvisiacich s prevádzkovaním ubytovacích zariadení na Bohúňovej ulici. Ak zoberieme do úvahy fakt, že cenník nebol upravený od roku 1999 (súčasne kalkulácia, na základe ktorej bol stanovený, neobsahuje položky opravy a údržba, prevádzkovú a správnu réžiu, ...), rozdiel by bol ešte výraznejší.
U ostatných  ubytovacích zariadení (kvôli neexistencii kalkulácií) sa tento údaj nedá vyčísliť.

Odporúčania:
1)	Aktualizovať cenník pre ubytovacie zariadenie na Bohúňovej, do kalkulácie zapracovať aj položky správnej a prevádzkovej réžie a iných nákladov, súvisiacich s prevádzkou zariadenia.
2)	Vypracovať kalkuláciu pre ubytovacie zariadenie na Nábr. arm. gen. L. Svobodu, aktualizovať cenník, súčasne aktualizovať aj cenník pre príležitostné ubytovanie (na základe vypracovanej kalkulácie).
3)	Dodržať postup v súlade s platným zákonom o daniach z príjmov. 

V rámci sociálneho programu VÚVH zabezpečuje v oblasti:
•	kultúry – poskytovanie permanentiek na predstavenia Činohry SND a Opery SND
•	športu – bezplatné zapožičanie športových potrieb, permanentky do plavárne
•	rekreácie – dáva k dispozícii rekreačné zariadenia v Mengusovciach, Palcmanskej Maši, Piešťanoch a v Senci a zabezpečuje výmennú rekreáciu s Maďarskou republikou na Balatone
•	sociálnej – poskytovanie návratných a nenávratných bezúročných sociálnych výpomocí.

Sociálny fond

Podľa obehu účtovných dokladov postupuje VÚVH pri tvorbe a čerpaní sociálneho fondu podľa Zásad tvorby a použitia sociálneho fondu z 30.9.1998. Neoddeliteľnou súčasťou týchto zásad je „Zdaňovanie plnení poskytovaných zo Sociálneho fondu daňou z príjmov podľa Z.č.286/92 Zb. v platnom znení (ZDP)“.
Platnosť zákona č. 286/1992 Zb. o daniach z príjmov bola zrušená zákonom č. 366/1999 Z. z., pričom VÚVH túto neoddeliteľnú súčasť zásad nedal do súladu s novým predpisom (resp. neaktualizoval).

Kolektívna zmluva, ktorá sa uzatvára na ročné obdobia, sa taktiež „odvoláva“ na spomínané zásady z roku 1998. Súčasťou KZ je rozpočet sociálneho fondu. 

Čl. II. Použitie fondu bod 1 písm. b) „Príspevok na regeneráciu pracovnej sily“ zásad z roku 1998 uvádza, že príspevok sa použije na služby spojené so zabezpečením rekreácie, liečenia, rehabilitácie, rekonvalescencie, telovýchovy a športu, kultúry a pod. Podľa tohto článku sa rozsah týchto služieb dohodne v kolektívnej zmluve. V kolektívnej zmluve takýto rozsah dohodnutý nebol.
Ďalej sa uvádza, že pri príspevku na rekreáciu sa dohodnú a stanovia konkrétne výšky príspevku na zamestnanca a rodinného príslušníka... 
Ústav poskytol JKE kritéria, ktoré sa budú brať do úvahy pri prideľovaní rekreačných pobytov. Uvedené kritéria sú súčasťou Záznamu z rokovania rekreačnej komisie VÚVH Bratislava zo dňa 29.11.1995. Tieto kritéria však  neobsahujú konkrétne výšky príspevku na zamestnanca, ani ich nemožno považovať za aktuálne. 

Neoddeliteľnou súčasťou zásad sú Zásady pre poskytovanie sociálnej výpomoci, v ktorých sa okrem iného uvádza, že „príspevok pri pracovnom úraze, trvalej invalidite, resp. smrti zamestnanca sa bude vyplácať vo výške dohodnutej v kolektivnej zmluve“.

V kolektívnej zmluve sa v čl. 36 Odškodnenie pracovného úrazu uvádza:
1. Zamestnávateľ poskytne popri zákonnom odškodnení pracovného úrazu a chorôb z povolania sociálnu výpomoc podľa rozsahu svojej zodpovednosti nasledovne:
-	pri úmrti zamestnanca následkom pracovného úrazu alebo choroby z povolania bez jeho zavinenia vyplatia pozostalým 150 000,- Sk
-	pri trvalej invalidite zamestnanca následkom pracovného úrazu alebo choroby z povolania bez jeho zavinenia obdrží postihnutý 100 000,- Sk
-	pri pracovných úrazoch, ku ktorým došlo preukázateľne aj zo spoluviny zamestnanca sa suma zníži adekvátne miere zavinenia zamestnancom.

Plán rozpočtu sociálneho fondu na rok 2001 (zo dňa 22.2.2001)
v tis. Sk
1. Tvorba
a) Počiatočný stav k 1.1.2001 							205 
b) Povinný prídel 1,0% 								340
c) Prídel 0,5 %									170
d) Splátky pôžičiek									125
Celkom										840

2. Použitie
a) Príspevok na dopravu								300
b) Príspevok na stravovanie								280
c) Príspevok na regeneráciu pracovnej sily						140
    z toho:
	príspevok na rekreáciu							50
	príspevok na kultúru a šport							70
	iné										20
d) Príspevok na sociálnu výpomoc							120
Celkom										840

Otázkou je prečo ústav pri plánovaní použitia sociálneho fondu na sociálne výpomoci počítal v roku 2001 s výškou 120 tis. sk, keď kolektívna zmluva uvádza odškodnenie vo forme sociálnej výpomoci vo výške 150 tis. Sk.

Skutočná tvorba a čerpanie sociálneho fondu (podľa účtu 912)

1. Tvorba
a) počiatočný stav k 1.1.2001							209 666,45
b) povinný prídel 1,0 %							384 941
c) prídel 0,5 %								192 481
d) splátky pôžičiek								145 890

Tvorba celkom								932 978,45

2. Použitie
a) čerpanie na dopravu							280 000
b) čerpanie na závodné stravovanie						268 534
c) čerpanie – zájazd								- 16 000 
d) čerpanie ostatné								2 499,40
e) čerpanie – športová činnosť						66 749
f) čerpanie – divadlo	(92 370 – 31 000)					61 370
g) pôžičky – sociálne výpomoci						120 000
h) oprava počiatočného stavu o úroky					21 048,45 

Čerpanie celkom								804 200,85

Zostatok 									128 777,60

Porovnanie fondového účtu 912 s bankovým účtom 24103

Tabuľka č.6                                                                        					v Sk
Rok 2001 | účet 912 | účet 24103 | rozdiel *
počiatočný stav k 1.1. | 209 666,45 | 523 124,62 | + 313 458,17
tvorba SF | 932 978,45 | 972 161,59 | + 39 183,14
čerpanie SF | 804 200,85 | 1 358 977,61 | + 554 776,76
konečný stav 31.12. | 128 777,60 | 136 308,60 | + 7 531

* Rozdiely sú zdôvodnené tým, že ústav vykonáva zúčtovanie prostriedkov najneskôr do konca februára nasledujúceho roka.

Podľa bodu 4. Zásad pre poskytovanie sociálnych výpomocí sa výška sociálnej výpomoci určí po zvážení majetkových pomerov rodinných príslušníkov zamestnanca, žijúcich v spoločnej domácnosti, ich zdravotného stavu, počtu vyživovaných osôb zamestnancom, maximálne do výšky 10 000,- Sk.

	Čerpanie sociálnych výpomocí v roku 2001 však svedčí o tom, že ústav porušil Zásady pre poskytovanie sociálnych výpomocí, nakoľko poskytol 6 zamestnancom ústavu sociálne výpomoci – bezúročné návratné pôžičky vo výške 20 000,- Sk na každého zamestnanca. 

Zmluvy o pôžičke z prostriedkov sociálneho fondu boli uzatvárané:
-	v prospech zamestnanca:  v 2  prípadoch  boli  dohodnuté  mesačné  splátky vo výške 850,- Sk  zrážaním  zo mzdy počas 20 mesiacov, čo predstavuje sumu 17 000,- Sk, t. j. pre zamestnanca 3 000,- Sk nedoplatok
-	v neprospech zamestnanca:  v 4 prípadoch boli dohodnuté mesačné splátky  vo výške 850,- Sk  zrážaním  zo mzdy počas 24 mesiacov, čo predstavuje sumu 20 400,- Sk, t. j. pre zamestnanca 400,- Sk preplatok

Tabuľka č.7											v Sk
por. číslo | výška pôžičky | platby podľa zmluvy | rozdiel
1 | 20 000 | 17 000 | - 3 000
2 | 20 000 | 17 000 | - 3 000
3 | 20 000 | 20 400 | + 400
4 | 20 000 | 20 400 | + 400
5 | 20 000 | 20 400 | + 400
6 | 20 000 | 20 400 | + 400
spolu | 120 000 | 115 600 | - 4 400

V tomto prípade zlyhal ľudský faktor spôsobený nepozornosťou zamestnanca, ktorý zabezpečoval prípravu zmlúv o pôžičke. 
K možnému neoprávnenému prospechu buď zo strany zamestnanca alebo zamestnávateľa, podľa informácie, by nemalo dôjsť, nakoľko sa splátky sťahujú zrážkami zo mzdy. 

Odporúčania: 
1)	Vypracovať nové zásady tvorby a použitia sociálneho fondu, aktualizovať zdaňovanie plnení poskytovaných zo sociálneho fondu.
2)	Vypracovať rozsah a konkrétne výšky príspevku na regeneráciu pracovnej sily.
3)	Poskytovať sociálne výpomoci vo výške stanovenej podľa kolektívnej zmluvy alebo podľa zásad.
4)	Uzatvárať zmluvy o pôžičke tak, aby nedochádzalo k neoprávnenému prospechu buď zo strany zamestnanca alebo zamestnávateľa

Rekreačné zariadenia

VÚVH nemá vypracovanú kalkuláciu nákladov pre jednotlivé rekreačné zariadenia, ceny sú stanovené „historicky“. Súčasne VÚVH neposkytol prehľad o tom, ako a kým sa rekreačné zariadenia využívali. JKE preto uvádza len sumárne údaje z účtovníctva o výnosoch, ktoré súvisia s rekreačnými zariadeniami.

Tabuľka č. 8                  			                                                              	v Sk
Rekreačné zariadenie | rok 2000 | rok 2001
Palcmanská Maša | 39 600,- | 45 560,-
Mengusovce | 56 360,- | 73 200,-
Piešťany | 17 000,- | 19 560,-
Senec | 13 580,- | 11 600,-
SPOLU | 126 540,- | 149 920,-
Cenník ubytovania v rekreačných zariadeniach VÚVH je uvedený v tabuľke č. 9.
Tabuľka č.9                                                                                                                 	v Sk
Rekreačné zariadenie | Cena platná do 30.9.1999 | Cena platná od 1.10.1999
| VÚVH, rod.prísl. | cudzí | VÚVH, rod.prísl. | cudzí
Piešťany | 20,- | 40,- | 40,- | 80,-
Mengusovce | 30,- | 40,- | 40,- | 80,-
Palc. Maša | 30,- | 40,- | 40,- | 80,-
Senec | 20,- | 40,- | 40,- | 80,-

Pre porovnanie uvádzame aj prehľad nákladov, ktoré súvisia s prevádzkou rekreačných zariadení za rok 2001.

Tabuľka č.10                                                                                                                 	v Sk
Rekreačné zariadenie | rok 2001
Palcmanská Maša | 108 474,-
Mengusovce | 405 620,-
Piešťany | 125 806,-
Senec | 179 756,-
SPOLU | 819 656,-

Zistenia:
Výnosy súvisiace s využívaním rekreačných zariadení v priebehu sledovaného obdobia rokov 2000 – 2001 nepokrývali ani jednu pätinu vynaložených nákladov do týchto zariadení. 

Odporúčania:
1)	Aktualizovať cenník ubytovania v rekreačných zariadeniach.
2)	Zvýšiť iniciatívu smerujúcu k lepšiemu využívaniu rekreačných zariadení (podľa informácií sú rekreačné zariadenia využívané len počas prázdnin).
3)	V opačnom prípade naložiť so spomínaným majetkom ako s prebytočným v súlade so zákonom č. 278/1993 Z. z. o správe majetku štátu v znení neskorších predpisov.

Civilná služba

Ústav využíva aj prácu civilnej služby. Za roky 2000, 2001 organizácia neposkytla zoznam občanov civilnej služby ani odbory, na ktoré boli pridelení.  
Prehľad nákladov súvisiacich s výkonom civilnej služby za roky 2000, 2001 je uvedený v následovnej tabuľke:

Tabuľka č.11                                                                                                                 	v Sk
Položka | rok 2000 | rok 2001
Náklady civilnej služby | 179 603,10 | 125 701,20
Civilná služba – stravné lístky | 62 952,- | 340 187,-
Spolu | 242 555,10 | 465 888,20

Z aktuálneho zoznamu k 4.3.2002 vyplýva, že organizácia má uzatvorenú dohodu o civilnej službe so 14 občanmi, ktorí sú pridelení na odbory 100, 120, 130, 220, 230, 240, 250.

Referát obrany, CO, bezpečnosti práce a PO – 112

Počet zamestnancov oddelenia: 1

Hlavné činnosti oddelenia:
•	Zabezpečenie úloh obrany ústavu v súlade so zásadami nadriadeného orgánu a Rady obrany štátu
•	Zabezpečenie úloh na úseku starostlivosti o bezpečnosť a ochranu zdravia pri práci
•	Zabezpečenie úloh požiarnej ochrany

Starostlivosť o bezpečnosť a ochranu zdravia pri práci je v zmysle § 132, ods. 1 Zákonníka práce rovnocennou a neoddeliteľnou súčasťou plánovania a plnenia ostatných pracovných úloh. Ustanovenie § 133, ods. 2 Zákonníka práce stanovuje povinnosť organizácii „...poskytovať zamestnancom, u ktorých to vyžaduje ochrana ich života a zdravia alebo ochrana života a zdravia občanov, podľa pracovných predpisov bezplatné používanie potrebných OOPP a umývacích, čistiacich a dezinfekčných prostriedkov ....“ V zmysle tohto ustanovenia VÚVH má vypracovanú Smernicu pre poskytovanie osobných ochranných pracovných prostriedkov, v súlade s ňou je povinný poskytovať zamestnancom v prostredí, v ktorom odev alebo obuv podlieha pri práci mimoriadnemu opotrebeniu alebo znečisteniu, ako OOPP aj pracovný odev alebo obuv. § 133, ods. 4 ZP vymedzuje tiež zodpovednosť za plnenie úloh organizácie v starostlivosti o bezpečnosť a ochranu zdravia pri práci. Majú ju vedúci zamestnanci na všetkých stupňoch riadenia v rozsahu svojich funkcií. Pri zostavovaní  bol použitý ako východiskový „Zoznam povolaní, pracovných činností a pracovísk vo VÚVH“, ktoré musia byť vybavené OOPP. Rozsah OOPP pre každého pracovníka určí jeho priamy nadriadený na základe charakteru skutočne vykonávaných prác. VÚVH uvádza v Smernici zoznam 14 pracovných činností, ktorým poskytuje OOPP.
	V zmysle zákona č. 126/1985 Zb. o požiarnej ochrane v znení neskorších zmien a doplnkov a § 24 vyhl. 82/1996 Z. z., ktorou sa vykonávajú niektoré ustanovenia zákona o požiarnej ochrane vydal ústav Požiarny štatút VÚVH Bratislava. Upravuje organizačné usporiadanie a zabezpečenie požiarnej ochrany na pracoviskách ústavu tak, aby boli vytvorené a zabezpečené podmienky účinnej prevencie pred požiarmi a poskytovanie všestrannej pomoci pri zdolávaní požiarov. 
Obsahom je:
•	organizačné usporiadanie PO
•	povinnosti organizačných útvarov
•	povinnosti riaditeľa ústavu
•	povinnosti vedúcich zamestnancov
•	povinnosti zamestnancov ústavu
•	úlohy technika PO
•	spôsob a lehoty vykonávania kontrol PO
•	povinnosti požiarnych hliadok
•	rozsah, lehoty a organizácia školenia PO
•	zabezpečenie PO v mimopracovnom čase a pri činnostiach so zvýšeným PO nebezpečenstvom
•	dokumentácia požiarnej ochrany.
Ústav zabezpečuje plnenie ustanovených povinností na úseku požiarnej ochrany podľa § 7 zák. č. 126/1985 Zb., technikom požiarnej ochrany. Je odborným, poradným a výkonným orgánom riaditeľa ústavu. Po odbornej stránke organizuje, riadi a kontroluje plnenie povinností vyplývajúcich pre ústav z predpisov o požiarnej ochrane. Metodicky riadi zabezpečovanie úloh požiarnej ochrany v rámci ústavu. Organizuje a kontroluje plnenie povinností vyplývajúcich z predpisov PO. Vykonáva systematickú kontrolu všetkých určených pracovísk podľa každoročne spracovávaného plánu kontrolnej a previerkovej činnosti.
U neho je sústredená dokumentácia PO: 
•	požiarny štatút
•	požiarny poriadok pracoviska
•	požiarne poplachové smernice
•	požiarny evakuačný plán
•	požiarna kniha ústavu
•	zoznam objektov
•	prehľad miest so zvýšeným požiarnym nebezpečenstvom
•	doklady o kontrole a revíziách hasiacich zariadení
•	údaje o požiaroch, príčinách vzniku, správy o vykonaných rozboroch stavu PO a opatreniach ústavu na úseku PO
•	dokumentácia o školení novoprijatých, vedúcich  a ostatných pracovníkov a odbornej príprave určených pracovníkov

VÚVH predložil na požiadanie JKE zápisnicu z požiarnej kontroly vykonanej podľa § 35 zákona č. 126/1985 Zb. o požiarnej ochrane v znení neskorších predpisov v spojení s § 13 ods. 1 zákona č. 222/1996 Z. z. o organizácii miestnej štátnej správy a o zmene a doplnení niektorých zákonov v dňoch 26.9., 28.9. a 8.10.2001. Kontrola uložila odstránenie nedostatkov uvedených v zápisnici do 31.12.2001.
 
Zistenia: 
Referent obrany, CO, bezpečnosti práce a PO  prichádza pri plnení úloh do kontaktu aj s údajmi o utajovaných skutočnostiach. Vzhľadom na to, že poverenie má iba on a riaditeľ ústavu (poverenie nemá jeho doterajší priamy nadriadený – vedúci personálno-právneho a organizačného útvaru), považujeme doterajšie usporiadanie za nie správne.  

Odporúčania: 
JKE navrhuje zvážiť začlenenie referátu obrany, CO, bezpečnosti práce a PO priamo pod útvar riaditeľa (referát riadený priamo riaditeľom).

Oddelenie verejného obstarávania, zmluvných vzťahov a investícií – 113

Počet zamestnancov oddelenia: 3

Hlavné činnosti oddelenia:
•	Kompletné zabezpečenie činnosti verejného obstarávania
•	Stavebná investičná činnosť, strojná investičná činnosť
•	Príprava a spracovanie investičného plánu
•	Vypracovanie zmlúv o dielo
•	Vystavovanie zaraďovacích protokolov
•	Centrálna kontrola, evidencia a archivácia všetkých druhov zmlúv

V oblasti verejného obstarávania za rok 2000 sa začala jedna verejná súťaž na tovary (výpočtová technika), ktorá bola ukončená v roku 2001. Predpokladaná cena bola 1 500 tis. Sk, zmluvná cena predstavovala 1 480 tis. Sk. 
V rámci rokovacieho konania bez zverejnenia boli v roku 2000 ukončené dve rokovacie konania na tovary (predpokladaná cena sa pohybovala vo výške 4 480 tis. Sk, zmluvná cena bola 4 739 tis. Sk). Išlo o nákup prístrojov TRICARB 3100 TR a FTIR SPEK TROFO TOMERER.
Taktiež bolo ukončené jedno rokovacie konanie  na práce (predpokladaná cena bola 6 215 tis. Sk, zmluvná cena bola vo výške 6 040 tis. Sk). Išlo o rekonštrukciu kotolne.

V roku 2001 bolo ukončené jedno rokovacie konanie bez zverejnenia na tovary (predpokladaná cena 1 730 tis. Sk, zmluvná cena 1 700 tis. Sk) a dve rokovacie konania na služby (predpokladaná cena 1 500 tis. Sk, zmluvná cena 1 495 tis. Sk). 
U tovarov išlo o mikroskop a obrazovú analýzu a u služieb o spracovanie a tlač máp a zhotovenie tlačových podkladov mapových listov.
Taktiež boli začaté dve verejné súťaže na nákup výpočtovej techniky, ku koncu roka 2001 boli však neukončené.

Z požiadaviek na nákup investícií na rok 2001 (tvoria podklad pre prípravu investičného plánu) v objeme 27 582 tis. Sk  bolo zrealizovaných v hodnote 9 568 tis. Sk.
V rámci požiadaviek bolo následovné zastúpenie:
•	laboratórna technika           		18 087 tis. Sk
•	výpočtová technika  		           	  3 925 tis. Sk  
•	software				  2 290 tis. Sk
•	rôzne					  2 380 tis. Sk
•	autá					     900 tis. Sk

Pri zostavovaní investičného plánu  sa vychádza z odpisového plánu, t.j. z výšky odpisov za jednotlivé odbory/úseky na daný rok. Ak sú stanovené nejaké  priority, dochádza k presunu prostriedkov na odbor/úsek, ktorý to potrebuje. Inak sa plán za odbor schvaľuje vo výške odpisov.
Nevýhodou môže byť fakt, že ak bol odbor/úsek/oddelenie vybavený  investičným majetkom v nepostačujúcej miere, prenáša  sa tento stav (aj napriek presunom) do budúcnosti.

V roku 2000 bolo uzatvorených 219 zmlúv o dielo. V roku 2001 ústav uzatvoril 273 zmlúv o dielo.

Útvar vedeckého tajomníka - 120

Referáty a oddelenia:
1)	Referát domácich a zahraničných vzťahov
2)	Oddelenie vedecko-technických informácií
3)	Referát public relation
Počet zamestnancov útvaru: 8

Hlavné činnosti útvaru: 
Útvar zabezpečuje kompletné služby pri organizovaní zahraničných ciest, seminárov, konferencií, informuje zamestnancov o pripravovaných akciách, školeniach a seminároch. Organizuje konferencie domáce i so zahraničnou účasťou od lektorských príspevkov až po ubytovanie účastníkov. Účasť na odborných akciách schvaľuje námestník riaditeľa. Ak sa služobná cesta do zahraničia týka vedecko-technického projektu, súhlas so zahraničnou cestou musí dať aj minister pôdohospodárstva SR.
Vydavateľská činnosť je smerovaná na publikácie pre mestá a obce s tematikou transformácie vodovodov a kanalizácií. Propagačné materiály  a publikácie sú hradené z réžie a taktiež vydavateľská činnosti nie je krytá  úlohami a vzniknuté náklady sa účtujú do režijných nákladov. Edičná komisia na ministerstve vydáva rôzne časopisy, ale tematika o vode nepatrí medzi preferované publikácie.
VÚVH je členom viacerých medzinárodných inštitúcií. Komunikáciu s nimi zabezpečuje útvar vedeckého tajomníka.

Zistenia:
Podľa organizačného poriadku útvar vedeckého tajomníka organizačne a koncepčne zabezpečuje prípravu grantov a vedecko-technických projektov. 
Podľa dotazníkov však útvar vedeckého tajomníka zabezpečuje iba prepojenie na zriaďovateľa a iné centrálne orgány v súvislosti s prípravou slovenských a zahraničných projektov. Jeden referent vyhľadáva prostredníctvom siete Internet informácie o medzinárodných programoch a projektoch EU.
Z rozhovorov uskutočnených so zamestnancami ústavu vyplynulo, že táto činnosť (VTP) na útvare vedeckého tajomníka absentuje. 

Odporúčania:
Útvar by mal vyvinúť vačšiu aktivitu pri vypracovávaní nových projektov, vzhľadom na to, že výskumné odbory sú zaneprázdnené pri spracovávaní už získaného projektu, resp. úlohy. Vedecký tajomník by mal v ústave vykonávať úlohu „projektového manažéra“. Mal by samostatne viesť projekty a koordinovať aktivity v spolupráci s úsekom námestníka riaditeľa.

Referát domácich a zahraničných vzťahov - 121

Počet zamestnancov referátu: 2

Hlavné činnosti referátu:
•	Zabezpečovanie všetkých činností súvisiacich s medzinárodnými aktivitami ústavu na úlohách ako aj členstvom VÚVH v medzinárodných odborných organizáciách
•	Vedie agendu zlepšovacích návrhov, vynálezov a priemyselných vzorov 
•	Vedie agendu zahraničných pracovných ciest

Zistenia:
Pri zabezpečovaní zahraničných pracovných ciest (ďalej ZPC) bolo zistené, že ZPC sú opätovne schvaľované Ministerstvom pôdohospodárstva SR, aj napriek tomu, že boli uskutočnené v rámci úlohy, ktorú si objednalo Ministerstvo pôdohospodárstva SR. 
Riešiteľ je oprávnený čerpať prostriedky štátneho rozpočtu len na základe zmluvne dohodnutých konkrétnych podmienok o predmete, spôsobe, čase a mieste plnenia, spôsobe financovania a spôsobe preukazovania výsledkov prác.
	JKE vidí v tomto opätovnom schvaľovaní cesty duplicitný krok, resp. prvok administratívne zbytočný.

Odporúčania:
	Odstrániť duplicitný krok opätovného schvaľovania ZPC.

Oddelenie vedecko-technických informácií -122

Počet zamestnancov: 6

Hlavné činnosti oddelenia: 
•	Objednávanie a nákup literatúry
•	Služby študovne 
•	Kontrola faktúr za nakúpené knihy a časopisy 
•	Evidencia kníh, časopisov a výskumných správ 
•	Vedenie výpožičného denníka 
•	Služby rešerše prostredníctvom výpočtovej techniky 
•	Zabezpečenie spracovania krátkych anotácií článkov

Zistenia: 
V roku 2000 bolo nakúpených 45 kníh v celkovej sume cca 20 tis. Sk. V roku 2001 bolo 35 požiadaviek na zakúpenie odborných kníh, realizovaných bolo 59 kníh v celkovej hodnote cca 44 tis. Sk. Za 1. štvrťrok 2002 oddelenie zakúpilo 19 kníh. 
Knihy do 1000 Sk kupuje aj knižnica sama bez objednávky, napr. atlasy, slovníky, zákony, počítačovú literatúru a iné. Knižnica má v súčasnosti cca 35 000 kníh.
Prostredníctvom počítačovej siete sú pracovníkom k dispozícii výskumné správy a cestovné správy zo zahraničia, ktoré sú vo fyzickej i elektronickej forme uložené v knižnici. Zo všetkých správ sa spracováva zoznam a v elektronickej forme sa zverejní aj v rámci informačného systému ústavu.
V súčasnosti je evidovaných 4 032 výskumných správ. Informácia v sieti zahŕňa len názov výskumnej správy a krátku anotáciu. Obsah správy je k dispozícii buď fyzicky alebo na CD nosiči.
Frekvencia výpožičky kníh: za rok 2001 bolo vypožičaných cca 500 odborných kníh a časopisov čo je odrazom pomerne často využívanej služby knižnice k získavaniu odborných poznatkov pri riešení úloh.
K odboru patrí aj vedenie archívu, kde pracujú 2 pracovníčky.
Archív – spracúva návrh na vyradenie písomností so špecifikáciou poradového čísla, spisovej značky, obsahu písomností, časový rozsah a počet zväzkov. Po schválení národným archívom sa písomnosti skartujú. Pracovníčky archívu spracovávajú údaje o archívnych materiáloch prostredníctvom počítača, ktorý nie je napojený v sieti. Spracované údaje týmto spôsobom nie sú prístupné ostatným pracovníkom ústavu. Mnohokrát dochádza k ústnym požiadavkám na archív o zistenie existencie podkladových materiálov týkajúcich sa rôznych oblastí v rámci problematiky ústavu.

Odporúčania:
Zabezpečiť prekonvertovanie údajovej základne z databázy archívu a zverejnenie týchto informácií v systéme tak, aby informácie boli prístupné aj prostredníctvom vnútroústavnej počítačovej siete všetkým pracovníkom ústavu o materiáloch, ktoré sa nachádzajú v archíve ústavu.

Referát public relation – 123  

Počet zamestnancov: 1

Hlavné činnosti referátu:
•	Redaktorská činnosť na odborné publikácie
•	Spolupráca so zahraničím 
•	Koncepcia správ činnosti ústavu
•	Styk s verejnosťou
•	Prezentácia ústavu navonok
•	Preklady a tlmočenie pre vedenie ústavu
•	Príprava zmlúv s autormi a tlačiarňami

Zistenia: 
Referát nie je krytý úlohami, všetky výkony idú na režijné náklady.

Odporúčania: 
Doriešiť finančné zabezpečenie publikačnej činnosti. 

ÚTVAR EKONOMIKY A PREVÁDZKY - 130

Oddelenia:

1)	Oddelenie ekonomiky – finančný referát
2)	Finančná a mzdová učtáreň 
3)	Oddelenie technické a prevádzkové 
4)	Referát zásobovania 
5)	Referát autodopravy a energetiky

Počet zamestnancov priamo na útvare: 2
CELKOVÝ POČET ZAMESTNANCOV ÚTVARU: 40

Hlavné činnosti útvaru: 
Vedenie komplexnej ekonomickej agendy ústavu, zastupovanie útvaru a VÚVH v styku s vonkajšími orgánmi a organizáciami v oblastiach ekonomiky, prevádzky a správy majetku, realizácia opatrení a úloh vyplývajúcich z požiadaviek MP SR a ďalších orgánov, porád a úloh riaditeľa VÚVH, záverov a opatrení kontrolných orgánov, potrieb operatívneho riadenia,  rozpracovanie a realizácia zákonov, nariadení, príkazov zriaďovateľa, resp. ďalších orgánov štátnej správy do podmienok VÚVH, analýzy, plánovanie, kalkulácie, rozbory, správy, hodnotenia, účtovné a štatistické výkazy, riadenie, metodické usmerňovanie a kontrola činnosti všetkých oddelení a referátov patriacich pod útvar.

Jednou zo spomínaných oblastí činnosti útvaru je tvorba kalkulácií.

Zistenia:

1) Pri tvorbe kalkulácie nákladov na výrobu tepla (193,- Sk/m^2) boli zistené následovné nedostatky:
FORMÁLNE
•	Na požiadanie nebol predložený oficiálny podklad – interný predpis.
            OBSAHOVÉ
•	V kalkulácii sú zohľadnené len položky spotreba elektrickej energie, spotreba plynu a mzda kuričov, nie sú zohľadnené ďalšie položky kalkulačného vzorca (ostatné priame a režijné náklady). Len pre informáciu - v roku 2000 bola zrealizovaná investičná akcia „rekonštrukcia kotolne“ – zmluvná cena  6 040 tis. Sk.
•	Cena plynu v kalkulácii je uvedená 3,55 Sk/m^3. Je potrebné uviesť, že cena zemného plynu veľkoodber platná od 1.1.2000 je 4,136 Sk/m^3, od 1.2.2001 je 5,17 Sk/m^3. Cena zemného plynu maloodber je od 1.1.2000 4,565 Sk/m^3, od 1.2.2001 je 5,225 Sk/m^3.
•	Obdobne nebola aktualizovaná cena elektrickej energie. K 1.2.2000 a k 1.2.2001 došlo k úprave cien elektrickej energie. 

2) Neexistuje kalkulácia nákladov, na základe ktorej by bol stanovený cenník pre ubytovanie v ubytovacích priestoroch na Nábreží arm. gen. L. Svobodu, kalkulácia nákladov na Bohúňovej neobsahuje položky réžie, nie je priebežne aktualizovaná (bližšie uvedené v časti venovanej útvaru 111 – ubytovacie zariadenia).

3) Neexistuje kalkulácia nákladov, na základe ktorej by bol stanovený cenník  ubytovania v rekreačných zariadeniach.

Odporúčania: 
1)	Upraviť kalkuláciu tepla, vyhotoviť platný interný predpis.
2)	Vypracovať kalkuláciu nákladov, cenník pre ubytovacie zariadenie na Nábr. arm. gen. L. Svobodu, dopracovať kalkuláciu nákladov pre ubytovacie zariadenie na Bohúňovej.
3)	Vypracovať kalkuláciu nákladov, na základe nej aktualizovať cenník ubytovania v rekreačných zariadeniach.

Útvar vedie agendu oblasti prenájmu nehnuteľného majetku VÚVH.

Zistenia:
1)	Otázkou čistého nájmu sa Jednotka kontroly efektívnosti ÚV SR zaoberala v jednej zo svojich Správ. Uznesením č.318/2002 v bode B.5  bola uložená rezortným kontrolám povinnosť vykonať kontroly s dôrazom na efektívnosť a hospodárnosť pri nakladaní s majetkom štátu (súčasne sa predpokladá aj zdôvodnenie, či došlo alebo nedošlo k porušeniu § 13 ods. 1 zákona  o správe majetku štátu).
2)	Cena tepla v zmluvách je uvádzaná individuálne (193,- Sk, 198,- Sk, 200,- Sk/m^2, 300,- Sk, 625,- Sk/mesiac).
3)	Cena elektrickej energie a vody je stanovovaná individuálne. U energie stanovuje ústav výšku paušálu na základe odborného prepočtu podľa skutočne inštalovaných elektrických spotrebičov. U vody postupuje spôsobom prepočtu na osobu. Ani jeden zo spôsobov nám zodpovední pracovníci neposkytli v písomnej forme, JKE si preto nemohla overiť pravdivosť týchto tvrdení.
4)	Podľa  informácií  zodpovedných   pracovníkov  položku  OLO  a  upratovanie majú (s výnimkou dvoch prípadov) zahrnutú v čistom nájme. Takýto spôsob považuje JKE za nesprávny. 
5)	V zmluvách sú nesprávne uvádzané pojmy: napr. „záloha“ - ústav nerobí vyúčtovanie, „priemer“ pri  stanovení ceny elektrickej energie.

Odporúčania:
1)	Dodržiavať cenu tepla v súlade s platným interným predpisom. Nie je možné stanovovať cenu doteraz zaužívaným spôsobom vo VÚVH.
2)	Vypracovávať písomné prepočty, ktoré budú slúžiť ako podklad pre stanovenie výšky paušálu v položkách elektrická energia a voda. 
3)	Odčleniť položky OLO a upratovanie z čistého nájomného.
4)	V zmluvách uvádzať správnu terminológiu.

Výskumné stanice

Prehľad nákladov súvisiacich s prevádzkou výskumných staníc za rok 2001

Tabuľka č.12                                                                                                      	v Sk

Výskumná stanica

Spotreba materiálu, energie

Opravy a údržba, cestovné,
ost.náklady

Mzdy, odvody

Ostatné nepr. dane a poplatky, odpisy

Réžia

SPOLU

Žihárec | 84 349,- | 31 051,- | 821 990,- | 72 276,- | 13 600,- | 1 023 266,-
Michalovce | 25 103,- | 15 071,- | 166 541,- | 4 992,- | 3 000,- | 214 707,-
Senec | 1 573,- | 4 968,- | 111 633,- | - | 1 600,- | 119 774,-
Vajnory | 16 070,- | 15 139,- | 164 064,- | 354 216,- | 7 500,- | 556 989,-
SPOLU | 127 095,- | 66 229,- | 1264 228,- | 431 484,- | 25 700,- | 1 914 736,-

Zistenia:
Ako jeden z problematických bodov uviedli niektorí zamestnanci riešenie, resp. zrušenie činnosti výskumných staníc. Súčasný stav je podľa nich neudržateľný, náklady na prevádzkovanie týchto staníc (ako vyplýva z tabuľky č. 12) tvoria cca 2 mil. ročne, čo je pre VÚVH za danej situácie neúnosné.
Na druhej strane stanovisko, že výskumné stanice VÚVH sú jedným z príspevkov k monitorovaciemu programu (s ohľadom na smernice EU o vode sa nám ukladá povinnosť pokračovať sústavne v monitoringu zmien prebiehajúcich v prízemnej vrstve atmosféry a ich dôsledkov) hovorí o stále rastúcej potrebe prác na výskumných staniciach.

Odporúčania: 
JKE odporúča, aby sa k riešeniu tejto problematiky  pristúpilo s náležitou pozornosťou (nielen zo strany vedenia ústavu a zodpovedných špecialistov ale aj zo strany najvyšších orgánov), aby pri rozhodovaní o existencii výskumných staníc zohrala úlohu nielen finančná stránka ale aj celkový dopad na ďalší vývoj v oblasti vodného hospodárstva. 	

Oddelenie ekonomiky – finančný referát - 131

Počet zamestnancov oddelenia: 3

Hlavné činnosti oddelenia: 
•	Finančné vzťahy s dodávateľmi a odberateľmi
•	Financovanie všetkých potrieb ústavu
•	Zúčtovanie finančných vzťahov s rozpočtom zriaďovateľa
•	Fakturácia externých výkonov ústavu v súlade so zmluvami vrátane sledovania pohľadávok, ich vymáhania a penalizácie
•	Sledovanie výnosov na riešených úlohách v spolupráci s riešiteľmi a referátom vecných úloh
•	Čerpanie a sledovanie schválených investičných a neinvestičných limitov rozpočtových prostriedkov
•	Vedenie operatívnej evidencie dodávateľských faktúr, zabezpečenie ich správnej likvidácie
•	Vedenie operatívnej evidencie bankových účtov, sledovanie stavu a vývoja peňažných prostriedkov za ústav a zabezpečovanie styku s peňažnými ústavmi
•	Sledovanie čerpania prostriedkov zo sociálneho fondu
•	Vedenie pokladničnej evidencie
•	Predaj a manipulácia s ceninami
•	Vyplácanie odmien a miezd zamestnancom 
•	Zabezpečenie finančnej hotovosti podľa denných limitov v tuzemskej a zahraničnej mene
•	Zabezpečenie záloh na služobné cesty, ich vyplácanie a vyúčtovanie

Finančná a mzdová učtáreň – 132

Počet zamestnancov oddelenia: 6

Hlavné činnosti oddelenia:

•	Zúčtovanie cestovných príkazov
•	Zúčtovanie PHM
•	Zúčtovanie mapových faktúr
•	Mesačné zúčtovanie skladu MTZ
•	Spracovanie účtovných dokladov
•	Evidencia majetku (HIM, NIM, DHIM, DNIM)
•	Spracovanie mesačných závierok, ročnej závierky (odsúhlasenie stavov na účtoch)
•	Vedenie mzdovej agendy (likvidácia miezd, dávok nemocenského poistenia, zrážky z miezd, ...)
•	Vedenie mzdových listov
•	Spracovanie výkazov pre zdravotné poisťovne, sociálnu poisťovňu, fond zamestnanosti a daňový úrad
•	Daňové vyrovnania
•	Archivácia účtovnej dokumentácie podľa spisového a skartačného poriadku

Oddelenie technické a prevádzkové – 133

Počet zamestnancov oddelenia: 21

Hlavné činnosti oddelenia:

•	Vystavovanie objednávok na opravu zariadení a ich vybavenie
•	Vystavenie žiadaniek na materiál, požiadavky na nákup cez MTZ
•	Údržbárske a vodoinštalačné práce, elektrotechnické práce, revízie elektrických prenosných zariadení, zámočnícke práce, stolárske práce, kovoobrábacie práce
•	Zabezpečenie prevádzky oddelení a útvarov, zabezpečenie materiálu zo skladu
•	Zabezpečenie informačnej služby, strážnej služby, obsluha telefónnej ústredne
•	Čistiace a upratovacie práce
•	Kontrola chodu vykurovacieho systému ústavu
•	Vykonávanie spisovej služby (podateľňa)
•	Zabezpečenie činnosti reprografie
•	Údržba vonkajších priestorov a okrasnej zelene areálu ústavu
•	Prevádzka ubytovacích a rekreačných zariadení

Zistenia:

Spisová služba
Výkon spisovej služby – podateľňa – je zabezpečovaný jednou pracovníčkou. Došlá a vyšlá pošta je evidovaná ručne v centrálnom podacom denníku ústavu, resp. protokole.
Spisovú službu upravuje Spisový a skartačný poriadok č. 06/95, ktorý nadobudol účinnosť dňa 1. júna 1995.

Podľa čl. 6 ods. 2 Spisového a skartačného poriadku (ďalej SSP) podateľňa neotvára tieto došlé písomností:
-	písomností adresované do rúk riaditeľa ústavu
-	písomností adresované do rúk námestníkov ústavu
-	zásielky utajovaných skutočností
-	zásielky personálneho referátu
-	referátu kontroly
-	vnútorné obálky utajovaných podaní
-	zásielky adresované odborovej organizácií
-	zásielky adresované na meno pracovníka alebo súkromné zásielky.

Pri zásielkach adresovaných na meno pracovníka, ak pracovník zistí, že písomnosť je úradnou zásielkou, je povinný zabezpečiť dodatočné zaevidovanie v centrálnom protokole.

Do centrálneho protokolu sa nezapisujú:
-	hromadné hlásenia
-	periodicky sa opakujúce písomnosti
-	noviny, časopisy, publikácie, propagačný materiál
-	pozvánky
-	dodávateľské došlé faktúry 
-	omylom došlé písomnosti a ich prílohy
-	písomnosti a ich prílohy, ktoré sa evidujú podľa osobitných predpisov (sťažnosti, oznámenia a podnety občanov, zamestnancov, utajované písomnosti a pod.).
Písomnosti opatrené prezentačnou pečiatkou a protokolárnym podacím číslom rozdeľuje pracovník podateľne a odovzdá ich administratívnym pracovníčkam povereným vedením spisovej služby na jednotlivých útvaroch a odboroch. Tie potvrdzujú prevzatie pošty v „Doručovacom zošite“.

Došlá pošta za rok 2001

Tabuľka č. 13						   v ks                                     		
Centrálny denník – podateľňa | 1 130
z toho: |
Denník riaditeľa ústavu | 450
Denník námestníka ústavu | 287
Denník odborov : 110 | 30
130 | 231
210 | 229
220 | 37
230 | 110
240 | 158
250 | 38
Spolu za odbory a útvary riaditeľa a námestníka | 1 570

Elektronickou poštou bolo doručené cca 1/3 došlej pošty. 

Pošta určená na expedíciu je zabezpečovaná taktiež podateľňou. Po expedícii pošty zabezpečuje pracovníčka podateľne rozúčtovanie nákladov na jednotlivé úseky.

Vyšlá pošta za rok 2001

Tabuľka č. 14 						v ks
Centrálny denník – podateľňa | 0
Denník riaditeľa ústavu | 36
Denník námestníka ústavu | 30
Denník odborov :110 | 1 010
120 | 60
130 | 44
210 | 289
220 | 86
230 | 155
240 | 186
250 | 75
SPOLU * | 1 971
*okrem elektronickej pošty

Uvedený prehľad nezohľadňuje vnútroústavnú korešpondenciu, ktorá nie je zabezpečovaná podateľňou. 

Oddelenie technické a prevádzkové zahŕňa nasledovné dielne ústavu:
Mechanická dielňa   	1 zamestnanec
Zámočnícka dielňa	1 zamestnanec
Stolárska dielňa	1 zamestnanec 
Modelárska dielňa	1 zamestnanec

Okrem pracovníkov v dielňach bežné údržbárske práce zabezpečujú ďalší 2 zamestnanci. Bežnú opravu a údržbu zabezpečujú aj bez písomnej požiadavky na opravu za podmienky, že k oprave nie je potrebný materiál.

Dielne pracujú na základe požiadaviek pri riešení úloh ako aj na réžiu ústavu. Prostredníctvom vnútorného záznamu sa špecifikuje obsah požiadavky na zabezpečenie prác.
Z hľadiska zúčtovania nákladov na jednotlivé výskumné úlohy alebo réžiu ústavu boli spracované kalkulačné podklady jednotlivých dielní, ktorých cieľom bolo stanoviť náklady na 1 hod práce vykonávanej v konkrétnej dielni bez materiálových nákladov. Výpočet vychádzal z veľkosti priestorov a režijných nákladov na tento priestor v spotrebe energií a mzdových nákladov jednotlivých majstrov. Náklady na teplo a spotrebu vody boli zisťované alikvotným podielom z celkovej spotreby ústavu. Napr. kalkulácie za teplo (193,- Sk/m^2/rok), vody (97,- Sk/mesiac/osoba). 
Výsledkom boli stanovené nasledovné hodinové náklady na dielenské práce:

Priemerné hodinové náklady
Mechanická dielňa		103 Sk/hod
Zámočnícka dielňa		110 Sk/hod
Stolárska dielňa			102 Sk/hod
Modelárska dielňa		  83 Sk/hod

Z pracovných výkazov bol spracovaný celkový prehľad vyťaženosti kapacít dielní. Údržba strojov a zariadení a čistenie dielní zaberajú nasledovný percentuálny podiel z ročného pracovného času :

Mechanická dielňa		51 %
Zámočnícka dielňa		6,3 %
Stolárska dielňa			21 %
Modelárska dielňa 		27 %

Z uvedeného vyplýva, že napr. v mechanickej dielni viac ako 50% z pracovného času zaberá čistenie a údržba strojov v dielni. Priemerne za všetky dielne 20% pracovného času je písané na režijné náklady pri údržbe strojov a zariadení v dielni a čistenie dielni.

Náhodným výberom boli prekontrolované pracovné výkazy č. 81, 79, 78, 72, 48, 34, 23 a 9, pričom bolo zistené, že na nich chýba meno a počet odpracovaných hodín.

Odporúčania:
1)	Vyťaženosť dielenských kapacít riešiť znížením počtu majstrov alebo zabezpečiť využiteľnosť aj zákazkami zvonku (za predpokladu súhlasu k vykonávaniu podnikateľskej činnosti).
2)	Zlepšiť prehľadnosť evidencie dielenských kapacít z hľadiska výkazníctva.

Referát zásobovania – 134

Počet zamestnancov oddelenia: 4

Hlavné činnosti oddelenia:

•	Zabezpečenie odbornej agendy MTZ (nákup a dovoz materiálu podľa požiadaviek)
•	Príjem, výdaj materiálu
•	Vedenie skladovej evidencie
•	Vybavovanie reklamácií, urgencií pri neplnení dodávok, prípadne nárokov na škody vzniknuté z chybného plnenia
•	Dodržiavanie zákona o verejnom obstarávaní 

Zistenia: 
Na základe požiadavky na obstaranie tovaru  cestou MTZ zabezpečujú všetok materiál potrebný k činnosti ústavu. Pri väčších požiadavkach sa riadia zákonom o verejnom obstarávaní. Súčasťou práce je vykonávanie inventúry v skladoch. 
Kvantifikácia počtu požiadaviek je nasledovná: napr. za rok 2001 bolo realizovaných 27 požiadaviek a okrem toho boli realizované nákupy na hotovosť. Doprava je zabezpečovaná Š1203, ktorá za rok 2001 najazdila 16 107 km. Preprava veľko-rozmerových  nákladov je zabezpečovaná na základe žiadanky u oddelenia dopravy.  
Hodnota v sklade sa pohybuje vo výške cca 1,2 mil. Sk so skladovými zásobami  kancelárskeho papiera, kancelárskych potrieb, autosúčiastok a pod.
Uzávierka skladového hospodárstva sa uskutočňuje raz za mesiac, to znamená, že informácie o nabehnutých nákladoch na jednotlivé úlohy (v súvislosti s MTZ) sa riešitelia dozvedajú buď s mesačným oneskorením, alebo požadujú informácie o nabehnutých nákladoch na úlohy telefonicky, alebo dostávajú čiastkové údaje prostredníctvom informačného systému vytvoreného na sledovanie úloh. V tomto systéme sa vyskytujú značné nedostatky, sledovanie nákladov je nepresné, po vykonaní uzávierky sú vykazované rozdiely, začína hľadanie, analyzovanie, preúčtovávanie. Podľa informácií zodpovedných pracovníkov, účtovnícky program COMPEKO, v ktorom je spracovávané aj skladové hospodárstvo umožňuje vykonávanie uzávierok aj v kratších časových intervaloch, čo by umožnilo prenos presných údajov priamo z účtovníctva a tým aj poskytnutie aktuálnych informácií pre sledovanie úloh.
Evidencia skladových kariet sa robí duplicitne to znamená aj na kartách aj v počítači. Koncom roku referát zásobovania nestačil spracovávať výdajky a došlo k výpomoci zamestnancov z iných oddelení formou dohody o vykonaní práce. 
Pracovníci MTZ sa často stretávajú s problematikou zle alebo neúplne vyplňovaných požiadaviek na obstaranie materiálu z čoho sa nedá jednoznačne špecifikovať druh nákupu. 

Prehľad o počtoch výdajok za rok 2001 podľa jednotlivých odborov
Odbor	100		24	
110	15
120		9
130		106
		200		8
		210		17
		220		20
		230		18
240	30
250	18
SPOLU	265 výdajok 
(na jednej výdajke možnosť 10 položiek, naplnenosť na cca 80%), t.j. ročne cca 2120 nákupných položiek.
Priemerný počet položiek za 1 mesiac je 176 a priemerný mesačný počet najazdených  kilometrov je 1342 km. Pri prepočte na 1 deň v mesiaci vozidlo za účelom MTZ najazdí 67 km a zabezpečí 8,8 nákupných položiek.

Odporúčania:
1) 	Lepšie optimalizovať cesty služobným vozidlom pri zabezpečovaní MTZ.
2) 	Zrýchliť prenos nabehnutých nákladov do centrálneho informačného systému tak, aby kvantifikácia nákladov na spotrebu materiálu na jednotlivé úlohy bola stále aktuálna.
3) 	Včas predkladať platné, správne a jednoznačne vypísané požiadavky na nákup materiálu zo všetkých oddelení.  	

Referát autodopravy a energetiky – 135

Počet zamestnancov oddelenia: 4

Hlavné činnosti oddelenia:
•	výkon dopravnej služby a starostlivosť o dopravné prostriedky, vedenie príslušnej evidencie vozidiel a ich prevádzky, spracovanie výkazov o výkonoch a spotrebe pohonných látok vozidiel, rozúčtovanie spotreby PHM na organizačné zložky ústavu, dispečing vozidiel a koordinácia výjazdov, evidencia výdavkov na služby autodopravy
•	opravy a údržba vozidiel, vystavovanie príkazov na jazdu
•	reprografické práce
•	zabezpečenie činnosti dielní
•	riadenie plynulého zásobovania ústavu všetkými druhmi energií, ich hospodárneho a bezpečného využívania
•	evidencia, dokumentácia a koordinácia činnosti spojenej s odpadovým hospodárstvom
•	mesačné vyhodnotenia nákladov, zabezpečenie ich adresnosti 
•	evidencia spotreby energií a kontrola nabehnutých faktúr
•	rozúčtovanie spotreby energií organizačným zložkám ústavu  

Zistenia:
Ústav má  celkom 20 vozidiel, 19 vozidiel slúži pre odbery vzoriek, jedno je určené na dopravu po meste. Evidencia jázd sa uskutočňuje prostredníctvom príkazov na jazdu ako aj počítačovou evidenciou, kde sa sleduje počet najazdených kilometrov, zostatok benzínu v nádrži v litroch a v peňažnom vyjadrení. Každej jazde je na cestovnom príkaze prideľované číslo úlohy, na ktorú budú nabehnuté náklady účtované.
Referát autodopravy zabezpečuje aj služby spojené s maloodberom plynu, veľkoodberom plynu, veľkoodberom elektrickej energie, vedie denné diagramy, sleduje odber vody a zodpovedá za  evidenciu a kontrolu nabehnutých faktúr. Oddeleniu taktiež prináleží problematika likvidácie odpadov.
Spolu za rok 2001 vozidlá VÚVH najazdili 442 567 km, spotrebovali 41 139 l pohonných hmôt, čo v peňažnom vyjadrení činí 1 309 364  Sk. Priemerne za rok jedno vozidlo najazdilo 21 000 km.
Z hľadiska nákupných cien automobilov ústav nakupoval vozidlá z najnižších cenových kategórií (okrem dvoch vozidiel určených do zvlášť ťažkých terénov) a súčasný vozidlový park je zastaralý. Podľa získaných informácií častá poruchovosť vozidiel  na cestách ohrozuje bezpečnosť zamestnancov.
Pri potrebe nákupu nových vozidiel sa objavuje problém, ktorý súvisí s výškou podvozkov nových vozidiel. Výška podvozku u nových typov vozidiel z lacnejších cenových kategórií je nižšia a takéto vozidlá nie sú vhodné do terénov a poľných ciest, kde je potrebné prekonať rôzne terény za účelom odberu vzoriek. Doteraz využívané vozidlá typu Forman sa už prestali vyrábať.
Vozidlá v rámci roka sa využívajú veľmi nerovnomerne. Napr. v mesiaci január vozidlá najazdili 15 462 km, t.j. priemerne na vozidlo 773 km, pri dennom výkone cca 38 km.
V mesiaci október vozidlá najazdili celkom 62 875 km, priemerne na vozidlo 3 143 km za mesiac a denne cca 157 km, t.j. 4,1 krát viac ako v mesiaci január.
Tento nepomer súvisí s nerovnomerným vykonávaním odberov vzoriek ako aj preto, že až ku koncu roka sú uvoľňované finančné prostriedky.

Spotreba elektrickej energie za rok 2000 a 2001
Tabuľka č. 15										
| 2000 | 2000 | 2000 | 2001 | 2001 | 2001
Odberné miesto | kWh | Sk | Sk/kWh | kWh | Sk | Sk/kWh
N.a.g.L.Svobodu | 504 684 | 1 513 699,- | 3,00 | 596 308 | 1 859 591,- | 3,12
PL Vajnory | 48 925 | 158 940,- | 3,25 | 56 578 | 168 639,- | 2,98
Palcmanská Maša | 32 232 | 49 813,- | 1,55 | 31 632 | 60 458,- | 1,91
Senec | 27 301 | 49 002,- | 1,79 | 28 045 | 50 562,- | 1,8
Bohúňova | 17 759 | 62 598,- | 3,56 | 17 202 | 68 137,- | 3,96
Piešťany | 9 259 | 16 834,- | 1,82 | 8 601 | 19 632,- | 2,28
Žiharec | 3 283 | 11 841,- | 3,61 | 2 992 | 11 874,- | 3,97
Mengusovce | 1 741 | 7 918,- | 4,55 | 1 958 | 9 658,- | 4,93
Michalovce | 1 286 | 7 540,- | 5,86 | 1 704 | 10 053,- | 5,9
SPOLU | 646 308 | 1 878 185,- | | 745 020 | 2 258 604,- |

Platené faktúry za elektrickú energiu v prepočte za kWh je rôzna z toho dôvodu, že cena za elektrickú energiu sa skladá z priamej spotreby, paušálnej platby a tzv. štvrťhodinového maxima, ktoré je v letných mesiacoch 90 a v zimných mesiacoch 110kW pri prekročení ktorého sa platia zvýšené sadzby. 

Spotreba zemného plynu za rok 2000 a 2001
Tabuľka č. 16
| 2000 | 2000 | 2000 | 2001 | 2001 | 2001
Odberné miesto | m3 | Sk | Sk/m3 | m3 | Sk | Sk/m3
Nábr.L.Svobodu | 223 920 | 929 460,- | 4,15 | 240 463 | 1 198 372,- | 4,98
Bohúňova | 20 961 | 97 153,- | 4,17 | 17 047 | 92 040,- | 5,40
Mengusovce | 5 984 | 28 662,- | 4,79 | 6 387 | 34 348,- | 5,38
Žiharec | 2 419 | 12 392,- | 5,12 | 1 863 | 11 218,- | 6,02
Nábr.L.Svobodu MO | 712 | 5 984,- | 8,35 | 700 | 6 627,- | 9,47
SPOLU | 253 014 | 1 067 667,- | | 266 460 | 1 342 607,- |

Cenové rozdiely Sk/m3 spotrebovaného plynu u jednotlivých odberných miest závisí od veľkoodberu alebo maloodberu plynu.

Vodné a stočné v roku 2001
Tabuľka č. 17
| m3 | Sk | Sk/m3
Nábr.L.Svobodu | 12 569 | 325 158,- | 25,87
Bohúňova | 1 370 | 30 159,- | 22,01
PL.Vajnory | 1 072 | 13 643,- | 12,73
Žiharec | 61 | 1 567,- | 25,69
Senec | 59 | 3 569,- | 60,60
Mengusovce | 28 | 642,- | 22,94
Palcm.maša | 143 | 3 416,- | 23,89
SPOLU | 15 302 | 378 158,- |

Cenové rozdiely v prepočte na 1m3 spotrebovanej vody sú spôsobené v položke stočné, ktoré je v rôznych lokalitách iné napr. aj z  toho dôvodu, že tam kde nie je kanalizácia  sa používajú žumpy a vyprázdňovanie žúmp je značne finančne náročné a preto celková cena spotreby vody so započítaním položiek na čistenie žúmp sa značne zvyšuje.

Odporúčania: 
	Pri nákupe nových vozidiel pre účely odberu vzoriek uskutočňovať výber vozidiel s vyšším podvozkom a pri dodržaní maximálnej hospodárnosti. 

ÚSEK NÁMESTNÍKA RIADITEĽA – 200

Počet zamestnancov úseku: 4

Hlavné činnosti úseku: 
Úsek námestníka riaditeľa zabezpečuje koordinačné a manažérske činnosti pri plnení úloh výskumného charakteru,  zmluvných vzťahov, schvaľuje výdavky spojené s riešením úloh, zabezpečuje a spravuje informačný systém riešených úloh, zastupuje riaditeľa ústavu a vykonáva a zabezpečuje všetky administratívne práce úseku námestníka riaditeľa.

Pod úsek námestníka riaditeľa spadajú aj jednotlivé detašované výskumné stanice, ktoré sú riadené priamo námestníkom riaditeľa.  
Zistenia a odporúčania: bližšie úsek 130.

Referát vecných úloh - 201

Počet zamestnancov: 1

Hlavné činnosti referátu:

•	Zabezpečovanie a koordinácia zmluvných vzťahov na úlohách od vzniku zmluvy až po jej fakturáciu
•	Aktualizácia údajov v informačnom systéme
•	Vyhodnocovanie kapacít ústavu, útvarov, oddelení, jednotlivých pracovníkov 
•	Sledovanie stavu riešenia jednotlivých úloh 
•	Sledovanie nabehnutých nákladov na jednotlivé úlohy
•	Informačný servis pre manažment ústavu

Zistenia: 
Po podpise zmluvy sa spracuje tzv. kmeňový list, ktorý sa prenesie do informačného systému. Súčasťou je kalkulácia nákladov, ktoré spracováva príslušný odbor. Následne potom na základe aktualizácie údajov sú k dispozícii kompletné údaje o stave riešenia úlohy, nabehnutých nákladov až po informáciu, či bola za splnenie úlohy vystavená faktúra. Vyhodnocovaním údajov všetkých riešených úloh sa získavajú dôležité údaje pre manažment ústavu. Systém zaznamenáva aj vnútornú kooperáciu, výšku kooperácie, náklady kooperácie atď. Režijné náklady stanovuje počítač na základe mzdových nákladov. Sleduje sa a vyhodnocuje sa prekročenie nákladových položiek na jednotlivé úlohy. Prekročenie nákladov sa rieši formou dodatku ku zmluve.
Systém umožňuje získavať aj veľmi podrobné informácie o vyťaženosti jednotlivých pracovníkov, stave riešenia jednotlivých úloh, sledovanie a porovnávanie skutočnosti s plánovanými hodnotami. U každej úlohy sa náklady na úlohu sledujú v položkách – spotrebované nákupy, materiál, pohonné hmoty, služby, cestovné, externé kooperácie, školenia, osobné náklady, dane a poplatky, ostatné náklady, prevádzková réžia, správna réžia a percentuálne vyhodnotenie oproti plánovaným hodnotám. 
Referát vecných úloh je zabezpečovaný jednou pracovníčkou, ktorá zabezpečuje okrem toho sekretárske práce pre námestníka riaditeľa.

Oddelenie databáz vodného hospodárstva - 202

Počet pracovníkov: 2 

Hlavné činnosti oddelenia:
•	Tvorba, správa a koordinácia databáz týkajúcich sa vodného hospodárstva vo VÚVH
•	Tvorba a správa vodohospodárskych digitálnych máp
•	Tlačiarenský a scanovací servis pre ostatné odbory VÚVH

Zistenia:
Databáza je základným informačným zdrojom a podkladom pre riešenie výskumných úloh a štúdií. Ústav eviduje a aktualizuje 21 druhov databáz v oblasti vodného hospodárstva.
Tieto databázy nie sú prepojené a nie sú schopné medzi sebou komunikovať.
Okrem správy databáz oddelenie zabezpečuje pre iné odborné útvary vyhotovenie aktuálnych mapiek s vodohospodárskou tematikou s aktuálnymi údajmi z databáz. 90% výkonov  oddelenia je zameraných na tvorbu a aktualizáciu databáz a 10% na tvorbu máp podľa požiadaviek ostatných odborov a oddelení. 

VÚVH zabezpečuje a aktualizuje nasledovné typy databáz: 

Databázy (informačné systémy):

1. Vodohospodárske plány (VHP) – obsahuje údaje z tabuľkových častí Vodohospodárskych plánov povodí v členení na povrchové zdroje vody, podzemné zdroje vody, potreby vody a regionálne vodohospodárske koncepcie (MS ACCESS 2000, MS EXCEL 2000)
2. Vodovody a kanalizácie (REGISTER 42) – obsahuje údaje o vodovodoch a kanalizáciách v správe VaK a obcí (MS ACCESS 97)
3. Údaje o vodohospodárskej a investičnej výstavbe a prevádzke na Slovensku (ROČENKA) – obsahuje údaje o správe a prevádzke vodovodov, kanalizácií a vodných tokov (MS ACCESS 2.0) 
4. Vodohospodársky vestník (VV) – obsahuje údaje o rozvoji vodného hospodárstva v členení podľa kapitol publikácie Vodohospodársky vestník (MS ACCESS 2000)
5. Generel ochrany a racionálneho využívania vôd (GENEREL) – obsahuje údaje z tabuľkových častí rovnomennej publikácie vydanej v roku 1995 (MS ACCESS 2000)
6. Vodohospodárska bilancia (VHB) – obsahuje údaje o profiloch bilančného hodnotenia, prietokoch a vplyve užívania vody (MS ACCESS 2.0, MS EXCEL 5.0)
7. Veľké vodné nádrže (VVN) (MS ACCESS 2000)
8. Malé vodné nádrže (MVN) – obsahuje základné hydrologické údaje a parametre, umiestnenie, úžitky a kategorizáciu vybudovaných, navrhovaných a evidovaných malých vodných nádrží (pod objem 1 mil.m3) vodných nádrží (MS ACCESS 97, MS EXCEL 97)
9. Ekonomické informácie o podnikoch vodného hospodárstva (EI) – obsahuje ekonomické ukazovatele podnikov v správe vodného hospodárstva (MS ACCESS 97, MS EXCEL 97)
10. Hydroenergetický potenciál tokov (HEP) – obsahuje údaje hydroenergetických dielach vybudovaných, rozostavaných a plánovaných, veľkých a MVE (MS ACCESS 97, MS EXCEL 97)
11. Správcovstvo vodných tokov (SPRÁVCOVSTVO) – obsahuje údaje o tokoch z hľadiska správcov, dĺžok a umiestnení. Je súčasťou digitálnych vodohospodárskych plánov (GEOMEDIA)
12. MaGIS – vodovody a kanalizácie (MS ACCESS)
13. SAVOMW – obsahuje analýzy kvality pitnej vody dodané z kontroly kvality vody od podnikov VaK( FOXPRO)
14. ODBERY – obsahuje údaje o odberoch vody z vodných zdrojov a zásobovaní vodou (FOXPRO)
15. VODAKO – obsahuje informácie podporné a nutné pre prevenciu znečistenia o organizáciách, technológiách, látkach a ich zneškodňovaní (MS ACCESS 2.0)
16. KALKO – obsahuje údaje o produkcii a kvalitatívnom zložení kalu z komunálnych ČOV, jeho využívaní a zneškodňovaní (MS ACCESS 2.0)
17. LABODW –obsahuje údaje o laboratórnych analýzach, kanalizačných vyústeniach, producentoch odpadových vôd a ČOV (FOXPRO)
18. Databáza technologických a prevádzkových údajov ČOV (ČOV) – obsahuje údaje o ČOV v správe VaK z LABODW (FOXPRO)
19. Databáza technologických a prevádzkových údajov úpravní vôd (TECHUV) – obsahuje údaje o úpravniach vody (MS ACCESS 2.0)
20. Databáza protipovodňovej ochrany – obsahuje údaje o povodňových úsekoch, vodných dielach na tokoch a vodomerných staniciach (MS ACCESS 97)
21. Databáza vodných zdrojov – obsahuje údaje o vodných zdrojoch SR (MS ACCESS 2.0)

Digitálne mapy 

1. Vodohospodárske plány povodí
2. Základná tematická mapa povodí SR
3. Aplikácia MaGISu (malý grafický informačný systém)
4. Generel ochrany a racionálneho využívania vôd
5. Mapa ochrany vôd Slovenska

Odporúčania:
		V širšom časovom horizonte zvážiť možnosti spojenia a vytvorenia jednej dostatočne chránenej databázy, ktorá by využívala všetky dostupné údaje. Súčasná rozdrobenosť správcov jednotlivých databáz ako aj druh používaného databázového software nevytvára podmienky pre efektívne správcovstvo a využívanie databáz.

ODBOR TECHNICKEJ NORMALIZÁCIE A INFORMÁCIÍ - 210

Počet zamestnancov: 5

Hlavné činnosti odboru: 
•	Technická normalizácia v SR
•	Európska a medzinárodná normalizácia 
•	Správcovstvo databázy 
•	Európska legislatíva vo VH
•	Koordinácia normotvornej činnosti, konzultačná a poradenská činnosť pri spracovaní národných a odvetvových noriem 

Zistenia: 
Odbor zabezpečuje činnosť koordinačného pracoviska technickej normalizácie pre vodné hospodárstvo s hlavnými funkciami odborno-technickej pomoci pri tvorbe slovenských technických noriem so zameraním na harmonizáciu STN s európskymi normami, vedenie celkovej agendy a evidenciu technických noriem vodného hospodárstva, vrátane odvetvových noriem, spoluprácu s orgánmi štátnej správy, technickými normalizačnými komisiami a organizáciami v nich zastúpenými a zabezpečenie celkovej nadrezortnej informovanosti a koordinácie normalizačnej činnosti v oblasti vodného hospodárstva SR.
Zabezpečuje sa odborno-technická pomoc pri tvorbe slovenských technických noriem v oblasti vodného hospodárstva, so zameraním na harmonizáciu sústavy našich noriem so sústavou európskych noriem predovšetkým v oblasti kvality vody, charakterizácie kalov a vodovodov a kanalizácií.
Cieľom je zabezpečiť členstvo v Európskej komisii pre vodné hospodárstvo a spoluprácu pri vytváraní EU noriem.
Odbor zabezpečuje komunikáciu s odbornými normalizačnými komisiami EU, zabezpečuje stanoviská k navrhovaným EU normám. Spolupracuje v úzkom spojení so Slovenským ústavom pre technickú normalizáciu.
VÚVH je poverené pracovisko pre styk v európskych a medzinárodných komisiách. Európske komisie im zasielajú jednotlivé normy, ktoré po preklade a vypracovaní stanoviska zasielajú na pripomienkové konanie normalizačným komisiám. Taktiež sa zverejňuje vo vestníku na 1 mesiac na pripomienkovanie. Medzinárodná spolupráca v normotvornej činnosti spočíva v tom, že Slovensko presadzuje také postupy, ktoré sú pre Slovenskú republiku prijateľné.
V medzinárodnej organizácii ISO je SR prijatá ako riadny člen, ktorý je povinný pripomienkovať všetky predkladané normy. V európskej komisii CEN nie je Slovensko členom. Aby SR bola prijatá za riadneho člena CEN bola podaná prihláška a výsledok uskutočneného auditu rozhodne či SR bude členom CEN. Ak sa tak stane a SR sa stane riadnym členom CEN, bude sa  musieť povinne vyjadrovať ku všetkým normám, čo v konečnom dôsledku spôsobí nárast práce a bude to vyžadovať väčší počet pracovníkov v tomto odbore.

V priebehu roka 2001 prišlo na oddelenie 122 materiálov, z toho bolo 76 noriem, ku ktorým bolo potrebné vyjadriť pripomienky alebo stanovisko. Okrem týchto prišlo ešte 264 dokumentov. Takmer 70% materiálov došlo poštou, v poslednom čase sa zvyšuje podiel dokumentov, ktoré prišlo prostredníctvom elektronickej pošty (v anglickom jazyku).

Odporúčania:
V súvislosti s predpokladaným členstvom Slovenska v EU komisiách ako riadneho člena vzniká povinnosť vyjadrovať sa k návrhom nových noriem a s tým narastú požiadavky na zvýšenie personálneho zabezpečenia odboru jazykovo ako aj odborne zdatnými pracovníkmi.

ODBOR  HYDROLOÓGIE A HYDROTECHNIKY - 220

Oddelenia: 

1)	Oddelenie hydrológie 
2)	Oddelenie hydrotechniky 

Počet zamestnancov priamo na odbore: 4
CELKOVÝ POČET ZAMESTNANCOV ODBORU: 25

Hlavné činnosti odboru:•	 Riadenie a koordinácia prác na výskumných úlohách v obidvoch oddeleniach, formulovanie náplne nových výskumných úloh, koordinovanie vecnej náplne a personálneho obsadenia riešiteľov pri novo-žiadaných výskumných úlohách, riadenie a organizačná činnosť odboru, vrátane koncepčnej práce, vedecko-výskumná činnosť v oblasti riečnej hydrauliky, spoluúčasť v medzinárodných odborných programoch, publikovanie výsledkov výskumu, účasť na odborných konferenciách, účasť v odborných združeniach, zabezpečenie činností súvisiacich s prevádzkou útvaru, zabezpečenie odbornej technickej agendy.
V roku 2000 sa odbor hydrológie a hydrotechniky podieľal na riešení 81 úloh v celkovom finančnom objeme 20 262 995,- Sk, z toho:

 MPPR     -     Hydraulické aspekty revitalizácie vodných tokov
-	Riešenie problémov veľkých vôd  a protipovodňovej ochrany na Váhu 
-	Výskum odtokového režimu a hydrodynam. prúdenia extrem. prietokov na rieke Hron vo vzťahu k protipovodňovej ochrane
-	Výskum režimu transportu splavenín a plavenín na Dunaji pod Sapom
-	Inventarizácia súčasného stavu zabezpečenia protipovodňovej        ochrany
 TRNS     -     Regulovanie koryta Dunaja
-	Regionálna spolupráca podunajských krajín v rámci IHP – UNESCO
-	Aktualizácia monografie Dunaja
-	Systémový zber dát pre analýzu povodní a podporu rozhodovania 
 MPUC    -     Ekologické aspekty pri výstavbe a prevádzke nádrží a priehrad	      
-	Sledovanie plaveninového a splaveninového režimu slovenských tokov – metodika
-	Hydraulické riešenie ľadového režimu na sútoku Váhu a Oravy
 ZAHR     -    Unesco – Podunajské štáty
-	Regulovanie koryta Dunaja
-	Systémový zber dát pre analýzu povodní a podporu rozhodovania – úloha 5. RP
-	Podunajské štáty
-	Meranie a vyhodnotenie rýchlostných polí na hydraulickom modeli     VD   
 POKA    -     Kalibrácia prietokomerov 6 ks DN 150, DN 200, 2 ks DN 300, 1 ks DN        
                        125
-	Určenie merných kriviek prietokov na následovných merných objektoch
-	Kalibrácia a overenie 13 ks vodomerov ISTA DN 250
 PODN     -    Určenie merných krivie prietokov na sledovaných merných objektoch:   
                        ČOV Lučenec, Kokava, UV Malinec
-	Kurz hydrometrovania
   
V roku 2001 sa odbor hydrológie a hydrotechniky podieľal na riešení 73 úloh v celkovom objeme 26 480 328,- Sk. Z toho:

  MPPR    -    Riešenie problémov veľkých vôd a protipovodňovej ochrany na Váhu
-	Výskum odtokového režimu a hydrodynamického prúdenia extrem.      
      prietokov na rieke Hron vo vzťahu k protipovodňovej ochrane
-	Výskum režimu transportu splavenín a plavenín na Dunaji pod Sapom
-	Inventarizácia súčasného stavu zabezpečenia protipovodňovej ochrany
 MPUC     -    Činnosť vyplývajúca zo zákona 142/2000
-	Prevádzka národného a referenčného etalonu pre meranie rýchlosti   
      prúdenia a prietoku s voľnou hladinou 
-	Hydraulické riešenie ľadového režimu na sútoku Váhu  a Oravy
-	Erózno-sedimentačné atlasy slovenských nádrží – VN Turček
 ZAHR     -    Unesco – Podunajské štáty
-	Systémový zber dát pre analýzu povodní a podporu rozhodovania – úloha 5.RP
 POKA     -     Hydraulický výskum na fyzikálnych modeloch pre výstavbu mosta  
                        Košická – Bratislava
-	Odborné posúdenie vplyvu plánovanej výstavby areálu pri Jarovciach 
-	Kalibrácia a overenie 4 ks indukčných prietokomerov
 PODN     -    Dôsledky premenlivosti klímy na hydrologický režim a vodné   
                        hospodárstvo
-	Kalibrácia 8 ks hydrometrických vrtúľ
-	Práce súvisiace s formulovaním a upresňovaním scenárov pre modelové výpočty – rozšírenie požiadavky

V roku 2000 v rámci Koncepcie poradenskej činnosti v rezorte pôdohospodárstva SR bola nahlásená do databázy poradcov jednak organizácia VÚVH samotná a tiež zoznam poradcov za ústav, medzi nimi aj zamestnanci odboru 220. Zamestnanci odboru sa takisto podieľali na pedagogickej činnosti a vedeckej výchove, boli členmi v medzinárodných a zahraničných vedeckých a odborných organizáciách. 

Zistenia:	
Výskumní pracovníci poukazujú na mnohé problémy, ktoré vznikajú:
a)	v rámci interného prostredia
b)	vplyvom externého prostredia

a)	Za najväčšie nedostatky v tejto oblasti sú považované:
-	vysoký podiel režijných nákladov na úlohách, ich netransparentnosť – predražuje výkony a znižuje konkurencieschopnosť ústavu (bližšie uvedené v časti  Všeobecné odporúčania)
-	oneskorené nabiehanie nákladov na úlohy - nezabezpečuje aktuálny prehľad o stave nákladových položiek na sledovaných úlohách, znemožňuje ďalšie rozhodovanie o čerpaní, hrozí možnosť prečerpania prostriedkov (bližšie referát 101 a oddelenie 134)
-	zlý a nepostačujúci stav automobilového parku - používanie existujúcich motorových vozidiel ohrozuje bezpečnosť pracovníkov (bližšie referát 135)
-	prípravy zmlúv priamo výskumnými pracovníkmi – suplovanie činnosti útvaru personálno-právneho a organizačného – JKE odporúča aby prípravu zmlúv zabezpečoval útvar personálno-právny a organizačný v súlade s organizačným poriadkom
-	rezervy v činnosti útvaru vedeckého tajomníka  (bližšie útvar 120)
-	nepostačujúce možnosti pripojenia na Internet (bližšie referát 101)
-	nepostačujúce vybavenie výpočtovou technikou (bližšie referát 101)
-	absencia plánu ďalšieho vzdelávania a nástupníctva, zácvikov novoprijatých vysokoškolákov (bližšie útvar 110)
-	nepravidelnosť gremiálnych porád, absencia interných oponentúr, nepostačujúca činnosť vedeckej rady riaditeľa, externej vedeckej rady nepostačujúca motivácia, nepostačujúca informovanosť, rezervy v komunikácii medzi výskumnými odbormi navzájom a medzi výskumnými pracovníkmi a ostatným personálom (bližšie uvedené v časti Všeobecné odporúčania)

b)	Negatíva vplyvu externého prostredia 
-	odborné začlenenie ústavu pod dve ministerstvá – MP SR a MŽP SR 
-	zdĺhavosť v prideľovaní finančných prostriedkov Ministerstvom pôdohospodárstva SR (bližšie Postup pri schvaľovaní ...)

Oddelenie hydrológie – 221

Počet zamestnancov oddelenia: 11
Hlavné činnosti oddelenia:
•	výskum zrážkovo-odtokových procesov v povodiach, predpovede odtoku zo zrážok a zo snehu  
•	výskum vertikálnej hydrologickej bilancie, v systéme podzemná voda- pôda- rastlina - atmosféra vlahovej potreby pre rôzne druhy porastov a pôd  
•	výskum šírenia znečistenia v systéme pôda-voda  
•	výskum využitia geografických informačných systémov a diaľkového prieskumu zeme, pre potreby vodného hospodárstva a životného prostredia  
•	monitorovanie a modelovanie vlhkostného režimu pôd  
•	správu a prevádzku ústavných hydrologických staníc v Žihárci, Senci a Michalovciach  
•	hydrologický výskum ľadového režimu na tokoch a vodných dielach

Oddelenie hydrotechniky – 222

Počet zamestnancov oddelenia: 10

Hlavné činnosti oddelenia: 
•	výskum hydromorfologických procesov na tokoch  
•	meranie prietoku vody a hladín v tokoch a kanáloch  
•	výskum zanášania nádrží, vypracovanie atlasov erózno-sedimentačných procesov  
•	výskum teplotného režimu na tokoch a nádržiach  
•	vypracovávanie geodetických podkladov pre ostatné výskumné útvary úseku a pre správcov vodných tokov a vodohospodárskych diel  
•	výskum interakcií podzemných vôd s ostatnými prvkami hydrosféry  
•	monitorovanie kvantitatívneho a kvalitatívneho režimu podzemných vôd, návrh monitorovacích systémov  
•	výskum prúdenia vody a účinkov prúdenia na hydrotechnických objektoch / vtokové objekty, hradiace konštrukcie, uzávery a pod. / návrh a overenie hydraulicky vhodných tvarov  
•	výskum prietočnej kapacity hydrotechnických objektov na modeloch v prírode  
•	výskum hydraulických turbín, turbínových blokov, čerpadiel, čerpacích staníc, dnových výpustov priehrad, silových účinkov ,vírov a kavitačných javov  
•	výskum dispozičného riešenia hydrouzlov  
•	výskum plniacich a prázdniacich systémov plavebných komôr, vrátane silových účinkov na plavidlá 
•	výskum plavebných podmienok v rejdách a v plavebných kanáloch riešenie hydraulických problémov zdravotnotechnických stavieb a objektov / stokové siete, odľahčovacie komory, čistiarne odpadových vôd, úpravne vody a pod. /  
•	výskum pomerov prúdenia v tokoch a nádržiach vrátane erózno-sedimentačných procesov  
•	meranie prietokov a hladín pri garančných a prevádzkových skúškach turbín a čerpadiel  
•	kalibrovanie vodomerných objektov a zariadení na vodných dielach, v úpravniach vody, čistiarňach odpadových vôd, vo vodohospodárskych častiach priemyselných, potravinárskych a poľnohospodárskych prevádzok a prevádzok terciárnej sféry  
•	kalibráciu prietokomerov v tlakových systémoch, kalibrácia prietokomerov s voľnou hladinou
•	kalibráciu vodomerných vrtúľ a iných zariadení na meranie rýchlosti prúdenia tekutín 
•	hydrotechnický výskum ľadového režimu na tokoch a vodných dielach

Odbor vodohospodárskeho rozvoja - 230

Oddelenia:
1)	Oddelenie ochrany kvality vôd a medzinárodnej spolupráce
2)	Oddelenie vodohospodárskej bilancie úprav odtokových pomerov a vodohospodárskych máp
3)	Oddelenie ekonomiky VH a legislatívy
4)	Oddelenie zásobovania, odkanalizovania a publikácií SVP a databáz VH odberu

Počet zamestnancov: 28

Hlavné činnosti odboru:
•	Trvalá koncepčná činnosť rozvoja vodného hospodárstva
•	Zásobovanie pitnou vodou a odkanalizovanie
•	Úpravy odtokových pomerov
•	Prieskum a ochrana vodných zdrojov 
•	Povrchové zdroje vody a ich využívanie tzn. vodné nádrže a ich sústavy, prevody vody, zásobovanie úžitkovou vodou, závlahy, odvodnenia a hydroenergetika 
•	Aktualizácia vodných plánov: hydroekologické plány (HEP); vodohospodárske plány (VHP); vodohospodárske mapy 

Zistenia:
Za posledné obdobie odbor spracovával zákon o rybárstve so Slovenským rybárskym zväzom, kvantifikáciu vodného rozvoja do roku 2005, bilanciu povrchových vôd, ekonomiku vodného hospodárstva. V roku 2002 bude spracovaný nový generel s usmernením činností, čo všetko je potrebné urobiť vo vodnom hospodárstve z hľadiska ekonomiky, úpravy, odtokových pomerov, odkanalizovania, ochrany vôd a pod.
Vykonávajú aj odborné štúdie pre obce pri riešení problémoch v zásobovaní vodou.
Významnú úlohu zohral odbor pri spracovaní návrhu transformácie Vodární a kanalizácií š.p. 
Skúsenosti z účasti na zahraničných tendroch nie sú dobré, nakoľko projekt je priechodný iba ak riešiteľ vyfinancuje 50% zdrojov na úlohu a okrem toho sú v rámci projektu nútení poskytovať množstvo informácií zahraničnému partnerovi, ktorý nemá dostatok informácií a údajov pre riešenie problematiky na Slovensku.
Pri schvaľovaní plánovaných úloh ministerstvom dochádza k značným časovým sklzom, čo núti v prechodnom období pracovať len na takých úlohách, u ktorých je takmer isté, že budú požadované a schválené ministerstvom (napr. oblasť úloh v rámci legislatívy).
Do riešení spadali aj prípadové štúdie pri posudzovaní a eliminácii možných záškodníckych činností vo vodnom hospodárstve.
V uplynulom období 10-tich rokov odišlo z odboru 12 pracovníkov. Viacerí bývalí pracovníci si založili vlastné firmy, ktoré pri uchádzaní sa v tendroch boli v porovnaní s VÚVH lacnejšie, ale riešiteľské výstupy boli menej kvalitné.

Základné informačné zdroje pre úlohy tvoria aktualizované databázy a výsledkom spracovania sú aktuálne výstupy, ktoré sú k dispozícii podnikom vodární a kanalizácií ako aj podnikom povodia riek.

Vedúci odboru si vyhodnocuje mesačné ako aj ročné vyhodnotenia pracovníkov z hľadiska pokrytia úlohami a ich ekonomické zhodnotenie. Rôznorodosť špecializácií však spôsobuje to, že nie každoročne je každý pokrytý úlohami, nakoľko témy úloh na riešenie sa menia. Rozpočet odboru je cca 18 mil. Sk a z toho 2-3 mil. Sk dávajú na internú kooperáciu.

Práce, ktoré sa vykonávajú mimo schválených úloh sú napr. odborné posudky. Ministerstvu sa robia zdarma, pre ostatné subjekty za finančnú úhradu.
Medzi odbormi je boj o úlohy ako aj vyjednávanie medzi odbormi pri výške a náplni kooperácii. Významnosť a spoločenskú dôležitosť riešenej problematiky v podobe výstupov často schvaľuje aj vláda.

Odbor sa stretáva so značnou neistotou od začiatku roka pokiaľ nie sú schválené úlohy ministerstvom. Nahromadenie prác koncom roka vyvoláva stresové situácie a konania. Z hľadiska personálneho zabezpečenia odboru podstatnú časť tvoria starší pracovníci, nakoľko mladí ľudia odchádzajú z ústavu do dvoch rokoch po nástupe hlavne z dôvodu mzdových požiadaviek.

Odporúčania:
1) Zabrániť možnému zneužitiu informácií z existujúcich databáz
2) Zlepšiť počítačové vybavenie oddelenia.
3) Znížiť prácu pod stresom včasným schvaľovaním úloh zo strany ministerstva. 
4) Znížiť režijné náklady odboru.

Oddelenie ochrany kvality vôd a medzinárodnej spolupráce - 231

Počet zamestnancov: 7

Hlavné činnosti oddelenia: 
•	Spracovanie koncepčných materiálov o ochrane vôd
•	Kontrolné činnosti pri ochrane vôd
•	Príprava predpisov pre využívanie vodných zdrojov

Zistenia:
Oddelenie sa zameriava na problematické pásma hygienickej ochrany vodných zdrojov resp. vplyv technologickej prevádzky na kvalitu vodného zdroja a ochranu využívaných zdrojov pitných vôd. Aktuálny stav a koncepcia je spracovaná v druhom vydaní Generelu ochrany a racionálneho využívania vôd. Druhé vydanie Generelu je pripravené na schválenie vládou. Taktiež boli spracované metodiky hydroekologických plánov na obdobie rokov 2001-2005. So zahraničím bol realizovaný twiningový projekt - spolupráca s Holandskom na aplikácie podmienok „smernice európskeho parlamentu a rady“, ktorou sa ustanovuje rámec pre konanie v oblasti vodnej politiky. 
Dokumenty sa pripravovali tak, aby vyhovovali „rámcovej smernici európskeho parlamentu“.
V súvislosti so zákonom o vodách sa v oddelení spracúvajú vykonávacie vyhlášky. 
Alternatívne finančné zdroje sa získavajú aj účasťou v tendroch na riešiteľov vedecko-technických projektov. Úspešnosť je však minimálna z dôvodu vysokých režijných nákladov ústavu a preto v poslednom období sa na tendroch ani nezúčastňujú.
Často vyvstane potreba vyhotoviť posudok pre ministerstvo. Tieto práce nie sú však hradené.

Oddelenie má vlastný systém evidencie vyťaženosti kapacity všetkých pracovníkov oddelenia na jednotlivých úlohách. Dlhotrvajúci stav nepokrytosti normohodinami jednotlivých pracovníkov  na platených úlohách vytváral priestor pre uvolnenie pracovníka. Oddeleniu bolo zrejmé, že zamestnanec nepokrytý úlohami zvyšoval režijné náklady ústavu a v tom prípade sa hľadali iné možnosti využitia jeho schopností, alebo bolo uplatnené alternatívne riešenie a to zníženie stavu zamestnancov na odbore.
V prípade že ak v priebehu roka pribudnú ďalšie úlohy tak koncom roka je zaznamenaný vysoký nával práce, pre ktorú odbor nemá vytvorenú adekvátnu rezervu.

Medzinárodná spolupráca

V súčasnosti sa ústav zúčastňuje na dvojstrannej a viacstrannej medzinárodnej spolupráci na základe uzatvorených dohôd vo viacerých oblastiach:
- Medzinárodný hydrologický program IHP – UNESCO
- Memorandum o porozumení pre úsek vodného hospodárstva, podpísané medzi vládami SR a Holandského kráľovstva
- Účasť na projektoch Európskej únie (PHARE, TACIS,COPERNICUS)
- Spolupráca na hraničných vodách

Odporúčania :
1)	Je potrebné zlepšiť komunikáciu medzi zodpovednými pracovníkmi a zlepšiť tok informácií – ústav→ odbor → oddelenie.
2) 	Komunikáciu zlepšiť prostredníctvom mesačných resp. dvojtýždenných porád za účelom informovanosti o stave plnenia plánu úloh, finančného plnenia atď. čím sa zabráni vzniku informačných šumov.
3) 	Pri styku odboru so zahraničím je problematická jazyková bariéra. Zvýšiť jazykové schopnosti pracovníkov lektorskými kurzami.
4) 	Zdokonaliť systém zainteresovanosti zamestnancov pri zabezpečovaní príjmov ústavu. 

Oddelenie vodohospodárskej bilancie úprav odtokových pomerov a vodohospodárskych máp - 232

Počet zamestnancov: 7

Hlavé činnosti  oddelenia:
•	Spresňovanie údajov o súčasnom a výhľadovom užívaní vôd 
•	Hodnotenie hydrologických pomerov tokov SR vrátane minimálnych bilančných prietokov 
•	Návrh metodík spracúvania a vlastné spracovanie koncepčných materiálov v oblasti - zdroje vody, využitie hydroenergetického potenciálu, možnosti ovplyvňovania prietokov nádržami, vodohospodárske bilancie, protipovodňová ochrana 
•	Koncepčné a koordinačné zabezpečovanie špeciálnych činností pri tvorbe a aktualizácii údajov pre štátne a tematické mapové diela, metodické usmerňovanie prác na účel tvorby, obnovy a údržby mapových diel, vlastné spracovanie máp
•	Spracúvanie databáz údajov pre uvedené oblasti 

Zistenia:
V poslednom období z oddelenia odišli 3 pracovníci.
Základom vodohospodárskych máp je vodohospodárska mapa v mierke 1:50000
Tlač máp zabezpečuje firma E. v Banskej Štiavnici, ktorá spracuje údaje aj na CD nosičoch.
Každá mapa je účelová, kde sú získané údaje napr. zo Slovenského hydrometeorologického ústavu a iných informačných zdrojov zapracovávané do požadovaných máp. Práce na vodohospodárskych mapách zabezpečujú 2 pracovníci.
Aktualizácia napr. nových vzniknutých nádrží sa uskutočňuje prostredníctvom leteckých snímok v 6-7 ročných cykloch. Mapy majú po spracovaní digitálnu formu.
Oddelenie spravuje a zabezpečuje aktuálnosť databáz napr. databázy malých vodných elektrární, databázu tokov, databázu malých vodných nádrží. 
Ústav vyhotovuje mapy na základe objednávok z ministerstva. V čase konania previerky ešte neboli podpísané zmluvy na vyhotovenie máp. Na základe aktuálnych máp a databáz sa uskutočňujú riešenia problematických oblasti výskumu.
Pokiaľ sa jedná o zabezpečenie údajov za celé Slovensko, získavanie údajov zabezpečuje ministerstvo na základe objednávky ústavu. V iných prípadoch je potrebné požadované údaje zakúpiť.

Z hľadiska schvaľovania ročného plánu cez špecifikáciu konkrétnych úloh so schválenými rozpočtami zo strany ministerstva dochádza k značným časovým sklzom (aj 6 mesiacov) čo spôsobuje :
1)	neistotu pri plánovaní kapacít 
2)	problémy pri zabezpečovaní celkových normohodín
3)	kumulovanie prác koncom roku
4)	nutnosť vedenia spätného výkazníctva normohodín na jednotlivé úlohy
5)	úlohy sa dostávajú do časovej tiesne nakoľko napr. polygrafické práce máp sa zabezpečujú externými službami

Účasť na tendroch je minimálna, dôvod neúspechu je vysoká cena spôsobená vysokými režijnými nákladmi. 
V nedávnom období v tejto problematike pracovalo 22 ľudí, dnes je to 7 pracovníkov. 
Úbytok bol spôsobený aj kapacitnou nevyťaženosťou  zamestnancov. Výpadok pracovníkov sa nenahradzoval novými. Na väčších úlohách majú aj vnútroústavnú kooperáciu.
Sú indície, že odborná stránka vedecko-technických projektov klesá, viac sa popisuje súčasný stav, ale nové riešenia zaostávajú. 

Odporúčania:
1)	Zvýšiť aktivitu a motiváciu pri zabezpečovaní zákaziek.
2)	Zlepšiť informovanosť v rámci oddelenia o vykonaných prácach v oddelení.
3)	Znížiť režijné náklady ústavu.
4)	Zabezpečiť motiváciu na množstve finančne krytých úloh.
5)	Zabezpečiť špeciálne školenia na využívanie výpočtovej techniky a používaných programov.
6)	Zjednotiť používaný software a programy.

Oddelenie ekonomiky VH a legislatívy - 233

Počet zamestnancov oddelenia:  4

Hlavné činnosti oddelenia: 
•	Systémové spracovávanie sociálno-ekonomických informácií na úrovni vnútornej organizačnej štruktúry vodohospodárskych subjektov ( databázy) 
•	Cenotvorba pre krátkodobé, strednodobé a dlhodobé výhľady (ceny)  
•	Skúmanie ekonomických javov a procesov a ich zovšeobecňovanie v normatívnej ekonómii (normatívy)  
•	Formovanie vonkajších ekonomických a legislatívnych vzťahov vodného hospodárstva (verejnoprospešné funkcie) 
•	Aplikácia makroekonomických procesov národného hospodárstva do VH praxe (makroekonomika)  
•	Príprava podkladov pre návrh novelizácie právnych predpisov (zákony, nariadenia vlády, vyhlášky, smernice)  
•	Príprava faktografických analytických materiálov hodnotiacich úlohy a dosiahnuté ciele VH (analýzy, správy o stave VH) 
•	Príprava podkladov pre aktuálne procesy vo vodohospodárskom dianí 
Zistenia:
V oddelenie sa v rámci svojej činnosti stretáva s obdobnými problémami ako u väčšiny už skôr spomenutých oddelení. 

Odporúčania:

1) 	Zabezpečenie dostatok kvalitných podkladových údajov pre informačné systémy.
2) 	Obmedziť réžiu ústavu na minimálnu úroveň.
3) 	Zainteresovať a finančne motivovať pracovníkov na získanie výskumných úloh.

Oddelenie zásobovania, odkanalizovania a publikácií SVP a databáz VH odberu – 234

Počet zamestnancov: 6

Hlavné činnosti oddelenia:
Medzi hlavné úlohy oddelenia patrí spracovanie periodických publikácií SVP: 
•	Spracovanie periodických publikácií - Vodohospodársky vestník   
•	Spracovávanie údajov o vodohospodárskej investičnej výstavbe a prevádzke na Slovensku   
•	Účelové informačné sústavy podnikov vodární a kanalizácií  
•	Účelové informačné sústavy vodovodov a kanalizácií mimo správy vodární 
•	Návrh metodiky aktualizácie výpočtu výhľadovej potreby pitnej vody
•	Rozvoj zásobovania obyvateľstva pitnou vodou z verejných vodovodov
•	Rozvoj odkanalizovania a čistenia mestských odpadových vôd  
Z databázových úloh je významnou Aplikácia MAGIS. 
V tomto roku sa v rámci oddelenia spracúva Koncepcia informačnej politiky odvetvia VH do roku 2005. V oddelení sa spracúva tiež Návrh zákona o vodovodoch a kanalizáciách 

Zistenia:
Oddelenie sa zaoberalo riešením problémov vodovodov a kanalizácií, koncepcie zásobovania pitnou vodou, tvorby metodických pokynov a správ, spotreby vody, spracovaním metodických materiálov, konkrétnych štúdií a problémov zásobovania pitnou vodou. Pre ministerstvá sa vypracúvajú stanoviská k rôznym problematikám a každoročne sa spracováva štúdia o stave vôd. Nevyhnutnú údajovú základňu poskytujú Vodárne a kanalizácie š.p. 
Kapacity oddelenia vyťažuje ministerstvo na cca 80%, zbývajúcich 20% kapacít je využívaných na plnenie podnikových zmlúv. V prípade podnikových zákaziek v hospodárskych zmluvách sa cena dojednáva väčšinou pod cenu, inak by si zákazník za vyššie ceny tieto služby neobjednal.
Úspešnosť na tendroch pri získavaní zákaziek je nedostačujúca.

Opatrenia:

1)	Zabezpečiť aktualizáciu softwarového vybavenia
2)	Jazykovú bariéru eliminovať jazykovými kurzami resp. získanie jazykovo zdatných odborníkov
3)	Zabezpečiť oddelenie internetovým spojením
4)	Zníženie stresu pri práci včasným podpisovaním zmlúv
5)	Zvýšiť motiváciu pracovníkov 
6)	Minimalizovať celkové režijné náklady

ODBOR KVALITY A TECHNOLÓGIE VOD - 240

Oddelenia:

1)	Oddelenie manažmentu a kvality vody povrchových tokov a nádrží 
2)	Oddelenie podzemných vôd a ich ochrana 
3)	Oddelenie technológie úpravy vôd 
4)	Oddelenie odpadových vôd 

Počet zamestnancov priamo na odbore: 2
CELKOVÝ POČET ZAMESTNANCOV ODBORU: 39

Hlavné činnosti odboru: 
Rozvoj jednotlivých oddelení útvaru, vyhľadávanie a prehlbovanie technologických a technických výskumných činností, koncepčné a strategické riešenie vodohospodárskych problémov, stanovovanie výhľadových cieľov a postupov riešenia pre dosiahnutie požadovaného stavu v oblasti kvality a technológie vôd, riadenie odboru kvality a technológie vôd, vývoj a výskum procesov čistenia odpadových vôd, operatívne riešenie úloh v oblasti kanalizácií, metodicko-inštruktážna činnosť pre pracovníkov Vodární a kanalizácií, vykonávanie a riadenie terénnych prác v oblasti kanalizácií, vykonávanie odberov vzoriek, terénnych meraní, zabezpečenie činností súvisiacich s prevádzkou útvaru. 

V roku 2000 sa odbor kvality a technológie vôd podieľal na riešení112 úloh v celkovom finančnom objeme 50.597.033,- Sk. V tom:

 MPPR     -   Produkty a medziprodukty degradácie organických látok vo vodnom  
                       prostredí 
-	Výskum vplyvu antropogénnych faktorov na vodné systémy
-	Zabezpečenie kvality pitnej vody pri doprave 
-	Fyzikálno-chemické faktory zmeny kvality vody pri doprave
-	Výskum odtokových pomerov vo vzťahu k protipovodňovej ochrane
-	Bodové zdroje znečistenia a manažment kvality vody v povodí riek Váh a Hron
 TRNS     -    Analýza kvality sedimentov z vodohospodárskych nádrží a návrh   
                        nakladania s nimi
-	Návrh citlivých oblastí v zmysle smernice EÚ 91/271/EHS (čistenie mestskej odpadovej vody)
-	Hodnotenie stavu znečistenia povrchových a podzemných vôd z hľadiska živín vo vzťahu k požiadavkám smerníc EÚ 91/271/EHS, 91/676/EHS
-	Posúdenie komunálnych ČOV v správe VAK SR z hľadiska vypúšťania odpadových vôd podľa NV SR 242/93 a smernice EÚ
 MPUC     -    Posúdenie funkcie stredných a veľkých úpravní za súčasnej potreby vody
-	Verifikácia prítokových parametrov odpadových vôd na malé vidiecke           
ČOV
-	Správcovstvo databazového systému odbery
-	Správcovstvo databazového systému VODAKO
 ZAHR     -    Projekt zníženia znečistenia prekračujúceho hranice v povodí Dunaja –  
                        návrh riešenia pre rieku Uh
-	Analýza príčin zmeny kvality čistiarenských kalov v SR
 POKA     -    Zostavovanie a prevádzka laboratórneho modelu na čistenie  
                        komunálnych OV
-	Komplexné posúdenie možností, výhod a rizík vypustenia odpadových vôd z Chemko a.s. Strážske do recipientov Laborec
-	Spolupráca pri sanácii podzemných vôd v lokalitách Stožok, Beňadik, Kuchyňa
-	Posúdenie funkcie stredných a veľkých úpravní za súčasnej potreby vody
 PODN     -    Objednávky od rôznych organizácií
-	Vypracovanie manipulačno-prevádzkového poriadku 
-	Sledovanie a technická kontrola nábehu činnosti vyhnívacích nádrží ČOV Petržalka

V roku 2001 sa odbor kvality a technológie vôd podieľal na plnení117 úloh v celkovom finančnom objeme 60.512.163,- Sk, v tom:

 MPPR     -    Výskum vplyvu antropogénnych faktorov na vodné systémy
-	Zabezpečenie kvality pitnej vody pri doprave
-	Fyzikálno-chemické faktory zmeny kvality vody pri doprave
-	Výskum fyzikálno-chemických zmien kvality vody pri doprave
-	Výskum odtokových pomerov vo vzťahu k protipovodňovej ochrane
-	Bodové zdroje znečistenia a manažment kvality vody v povodí riek Váh a Hron
 MPUC     -    Smernica 91/2/1 EHS o čistení mestských odpadových vôd
-	Smernica 86/278/EEC
-	Vymedzenie zraniteľných území
-	Spracovanie operatívnych úloh pre odbor vodovodov a kanalizácií
 ZAHR     -    Remediácia znečistenej pôdy a podzemných vôd, fáza 2 Slovenská  
                        republika
-	Údaje o VH na Slovensku – tarifná štúdia
 POKA     -    Sledovanie a bilancia plavebného režimu na hlavných prítokoch  
                        (Klenovská Rimava a Čerešňový Potok) a návrh protieroznych opatrení
-	Spolupráca na sanácii podzemných vôd v lokalite Vajnory
-	Spolupráca na sanácii podzemných vôd v lokalitách Stožok, Hronský Beňadik, Kuchyňa
 PODN     -    Posudky
-	Posúdenie činnosti biologickej nádrže ČOV závodu 03 Veľké Zlievce
 MZKA    -    Náklady na harmonizáciu sektora pitnej vody
-	Spolupráca na riešení spoločného projektu sanácia podzemných vôd a zemín – fáza 2

V roku 2000 v rámci Koncepcie poradenskej činnosti v rezorte pôdohospodárstva SR bola nahlásená do databázy poradcov jednak organizácia VÚVH samotná a tiež zoznam poradcov za ústav, medzi nimi aj zamestnanci odboru 240. Zamestnanci odboru sa takisto podieľali na pedagogickej činnosti a vedeckej výchove, boli členmi v medzinárodných a zahraničných vedeckých a odborných organizáciách. 

Zistenia a odporúčania (pozri odbor 220).
Oddelenie manažmentu a kvality vody povrchových tokov a nádrží – 241
Počet zamestnancov oddelenia: 7
Hlavné činnosti oddelenia: 
•	prognóza zmien kvality vody v tokoch a nádržiach a optimalizácia ich využívania  
•	usmerňovanie hospodárskeho využívania povrchových vodných zdrojov  
•	výskum samočistiacich procesov v tokoch  
•	matematické modelovanie kvalitatívneho režimu povrchových vôd v nádržiach a v povrchových tokoch  
•	výskum a modelovanie eutrofizácie v nádržiach a povrchových tokoch, návrh riadenia eutrofizačných procesov  
•	výskum vplyvu znečisťujúcich faktorov na kvalitu vody v nádržiach a v povrchových tokoch  
•	výskum ochrany kvality povrchových vôd v recipientoch pred znečisťujúcimi látkami  
•	výskum saprobiologických systémov a biologickej indikácie na určenie vplyvu biologických javov na kvalitu vody  
•	vypracovanie prognóz vývoja kvality povrchových vôd v tokoch a nádržiach, využiteľnosť povrchových vôd vo vzťahu k ekologickým a antropogénnym faktorom  
•	výskum kvality dnových sedimentov v povrchových tokoch a nádržiach 
•	výskum ovplyvňovania kvality vody v povrchových tokoch a nádržiach dnovými sedimentami
Oddelenie podzemných vôd a ich ochrana – 242
Počet zamestnancov oddelenia: 9
Hlavné činnosti oddelenia:
•	analýza procesov kontaminácie podzemných vôd  
•	analýza, posudzovanie a hodnotenie kvality podzemných vôd  
•	výskum dynamiky pohybu a procesov vo vode, pôde a v horninovom prostredí, vplyv prírodných a antropogénnych faktorov na kvalitu podzemných vôd  
•	modelovanie a prognózovanie zmien kvality podzemných vôd  
•	ochrana kvality podzemných vôd, návrh opatrení a riešení  
•	remediácia podzemných vôd a zemín 
•	návrh a riešenia dekontaminácie a úpravy podzemných vôd metódami in situ 
Oddelenie technológie úpravy vôd – 243
Počet zamestnancov oddelenia: 8
Hlavné činnosti oddelenia:
•	vývoj progresívnych technologických stupňov úpravy vody pre pitné účely a ich zavádzanie do praxe so zameraním na aktuálne problémy vodného hospodárstva  
•	hodnotenie kvality vody, zachovanie a zlepšenie akosti vody v zdrojoch z technologického hľadiska  
•	vývoj nových technológií zameraných na elimináciu antropogénneho znečistenia  
•	zachovanie kvality pitnej vody a jej hygienické zabezpečenie pri jej doprave  
•	návrhy technológií úpravy vôd na pitné a technologické účely  
Oddelenie odpadových vôd – 244
Počet zamestnancov oddelenia: 13
Hlavné činnosti oddelenia: 
•	výskum progresívnych technologických postupov čistenia odpadových vôd  
•	výskum opätovného využitia vyčistených odpadových vôd  
•	posudzovanie účinnosti technologických postupov a technologických prvkov čistenia odpadových vôd  
•	výskum kvalitatívnych a kvantitatívnych pomerov stokových sietí  
•	výskum progresívnych prvkov a postupov zneškodňovania a využívania kalov  
•	výskum a vývoj technológií využívania a zneškodňovania odpadov  

Národné referenčné laboratórium pre oblasť vôd na Slovensku (NRL) - 250

Oddelenia:
1)	Oddelenie hydrobiológie, mikrobiológie a toxikológie
2)	Oddelenie fyzikálno-chemických metód
3)	Oddelenie rádiochémie
4)	Oddelenie stopovej analýzy
5)	Oddelenie AQA – analytické riadenie kvality
6)	Oddelenie manažmentu dát

Počet zamestnancov NRL: 48

Hlavné činnosti NRL: 
•	Národné referenčné laboratórium vykonáva najvyšší audit v oblasti skúšania vôd v SR, zodpovedá za vývoj, verifikácie, validácie hydroanalytických metód, za informácie o vyhodnocovacích a interpretačných procesoch používaných metód, za aktualizáciu a modernizáciu metodík v spolupráci s inými odbornými pracoviskami tak, aby sa udržala spojitosť s vývojom analýz v oblasti vôd v Európskej únii, za vykonávanie školení odborných pracovníkov pre prevádzkové laboratóriá, za organizovanie školení pre systém zabezpečovania a kontroly kvality analýz, za prípravu, resp. garanciu certifikovaných referenčných materiálov v oblasti vôd. 
•	Národné referenčné laboratórium organizuje medzilaboratórne a porovnávacie testy pre hydroanalytické laboratóriá v súlade s normami platnými v EÚ. 
•	Národné referenčné laboratórium sa zúčastňuje medzinárodných porovnávacích testov organizovaných v rámci EÚ.  
•	Národné referenčné laboratórium sa zaoberá celým analytickým procesom (odber a transport vodných vzoriek, meranie, štatistické spracovanie a vyhodnotenie výsledkov), zameraným na skúšanie fyzikálno-chemických parametrov, anorganických a organických mikropolutantov, rádioizotopov, hydrobiologických a mikrobiologických parametrov, toxicity, ako aj skúšanie biopozitívnych faktorov vody. 
•	Národné referenčné Laboratórium spolupracuje s orgánmi Slovenskej národnej akreditačnej služby (SNAS) v problematike týkajúcej sa akreditácie hydroanalytických laboratórií v SR. V roku 1998 bolo NRL poverené funkciou pilotného laboratória SNAS. NRL zároveň slúži ako expertné a poradenské pracovisko, so špecializovanými pracoviskami zameranými na hygienu vody
•	Vývoj, validácia a verifikácia hydroanalytických metód 
•	Metodická činnosť
•	Harmonizácia s krajinami Európskej únie
•	Analytická expertíza a najvyšší audit

Zistenia: 
Národné referenčné laboratórium pre oblasť vôd na Slovensku vzniklo dohodou medzi Ministerstvom pôdohospodárstva SR a Ministerstvom životného prostredia SR a Ministerstvom zdravotníctva SR o činnosti NRL pre oblasť vôd podľa uznesenia vlády SR č.638 z 24.9.1996. NRL je najvyšším metodickým centrom na zabezpečovanie kvality skúšok vody, sedimentov, kalov, materiálov a chemikálií, ktoré prichádzajú do styku s vodou a je budovaný v súlade s medzinárodne platnými normami radu ISO 9000 a EN 45 000.

Organizácia a riadenie NRL

Odbor Národného referenčného laboratória pre oblasť vôd na Slovensku má vo VÚVH významné postavenie. Pracovisko poskytuje komplexné analytické služby vrátane odberu vzoriek. NRL je na tento účel vybavené zodpovedajúcou prístrojovou technikou. 

NRL je súčasťou VÚVH ako samostatný útvar s vlastným rozpočtom. V zmysle dohody v organizačnej štruktúre ústavu má podliehať priamo riaditeľovi. Činnosť NRL v oblasti odbornej i ekonomickej riadi vedúci NRL. Vedúceho NRL menuje do funkcie riaditeľ VÚVH na návrh Rady NRL. Pracovníci NRL sú zamestnancami VÚVH. 
NRL sa zaoberá celým analytickým procesom (odber a transport vodných vzoriek, meranie, štatistické spracovanie a vyhodnotenie výsledkov zameraných na skúšanie fyzikálno-chemických parametrov, anorganických a organických mikropolutantov, rádioizotopov, hydrobiologických parametrov, mikrobiologických parametrov a toxicity, ako aj na skúšanie biopozitívnych faktorov vody).
NRL spolupracuje s orgánmi Slovenského národného akreditačného systému (SNAS) v problematike týkajúcej sa akreditácie hydroanalytických laboratórií v SR a slúži ako expertné a poradenské pracovisko pre orgány SNAS.
NRL vykonáva najvyšší audit v oblasti skúšania vôd v SR.

Prístrojové vybavenie bolo zabezpečené prostredníctvom Environmentálneho programu v povodí Dunaja a prostredníctvom projektu PHARE EC/WAT/24. Materiálne zabezpečenie výkonu funkcií NRL sa bude realizovať každoročne na základe plánu činností NRL a bude súčasťou príspevku zainteresovaných rezortov na činnosť NRL. Vlastný nákup prevádzkového a spotrebného materiálu, ako aj obstarávanie hmotného a nehmotného investičného majetku je v kompetencii vedúceho NRL a riaditeľa VÚVH pri dodržaní zákonov a nariadení platných v SR.

Jednou z podmienok získania štatútu akreditovaného pracoviska akým je NRL bola podmienka referenčného centra zdvojených a zastupiteľných činnosti z hľadiska personálneho obsadenia. Z toho dôvodu pracujú v NRL pracovníci vysoko flexibilní, ktorí pri analytických metódach sú schopní zabezpečovať analýzy na viacerých prístrojoch a zariadeniach.

Jednou z náplní NRL ako referenčného laboratória je kontrola iných laboratórií v kvalite požadovaných analýz. Kontrola sa uskutočňuje prostredníctvom referenčných vzoriek, s presne analyzovaným obsahom, ktoré má testované laboratórium za úlohu analyzovať. Výsledky analýzy sa následne vyhodnocujú a porovnávajú so stanovenými hodnotami.

NRL pracuje na základe schváleného plánu činností radou NRL. Rada NRL je zložená zo zástupcov rezortov a schádza sa minimálne 2x do roka.
Základné vykonávané práce pre Ministerstvo životného prostredia je monitoring, pre Min. pôdohospodárstva výskum a pre Min. zdravotníctva analýza kontaminovaných vôd.

Rozpočet NRL sa pohybuje v rozmedzí 32-35 mil. Sk
NRL ročne uskutoční cca 6167 vzoriek a 51 955 analýz, z toho 36 000 akreditovaných. 

Problematické oblasti: laboratórne prístroje získané z programu PHARE v nadobúdacej hodnote cca 30 mil. Sk nie sú majetkom NRL ani VÚVH, takže nie je možné uskutočňovať odpisy ako zdroje pre ďalší nákup prístrojovej techniky. Postupne s opotrebovaním prístrojov rastú prevádzkové náklady na opravy a údržbu, pritom zdroje na obnovu neboli vytvorené.

V tejto oblasti už kontrola Najvyššieho kontrolného úradu SR v roku 1999 konštatovala, že užívanie vypožičanej prístrojovej techniky bez možnosti tvorby zdrojov odpismi spôsobí, že ústav bude na jej modernizáciu nútený žiadať kapitálový transfer zo štátneho rozpočtu, aby zabezpečil výkon NRL. Ako sa v správe NKÚ SR uvádza, z uvedeného dôvodu je z dlhodobého hľadiska zmluva o výpožičke pre zabezpečenie NRL nevýhodná.

NRL sa zúčastňuje aj tendrov, ktoré vypisuje MP SR. Úspešnosť v nich je však  nedostatočná,  nakoľko nedokážu konkurovať z cenových dôvodov, keďže konkurencia má nižšie režijné náklady a preto môžu ponúknuť nižšiu cenu.

Odporúčania:
1)	Dať do súladu postavenie NRL v organizačnej štruktúre do súladu s dohodou o činnosti NRL pre oblasť vôd, v ktorej sa hovorí, že NRL po organizačnej stránke podlieha priamo riaditeľovi, avšak v súčasnej organizačnej štruktúre NRL podlieha priamo námestníkovi. 
2) 	Znížiť režijné náklady NRL
3) 	Nakoľko sa zmluva o výpožičke skončí tohto roku, bolo by vhodné zabezpečiť zavedenie laboratórnych prístrojov do majetku ústavu – bezodplatným prevodom majetku. 

Oddelenie hydrobiológie, mikrobiológie a toxikológie - 251

Počet zamestnancov oddelenia: 11

Hlavné činnosti oddelenia:

•	analýzy mikrológie vody a  hydrológie vody (ZOO planktón)
•	analýzy toxikológie (akreditované testy)
•	inovácia noriem týkajúcich sa špecifických analytických metód 
•	vyjadrenia  k zákonom v rámci pripomienkového konania. 

Zistenia:
Personálne zabezpečenie: 3 zamestnanci na mikrobiológii, 5 zamestnancov v hydrológii a toxikológii a 3 zamestnanci, ktorí zabezpečujú odber vzoriek.
Na základe medzinárodných dohôd oddelenie zabezpečuje sledovanie kvality hraničných vôd s Rakúskom a Maďarskom a zabezpečuje kooperáciu s inými oddeleniami a  odbormi.
Ceny analýz sú zverejnené aj na internetovej stránke ústavu. Otázka kalkulácie cien jednotlivých analýz je zložitá záležitosť a mnohokrát sa musia s cenovou politikou prispôsobovať trhu, t.j. smerom k nižším cenám ako podľa kalkulácie. Súčasť kalkulácie pri analýze je odber vzorky, kde sa účtuje 10 Sk/km pri použití motorového vozidla.

Problémy oddelenia: nevyváženosť možnosti čerpania finančných prostriedkov plynulo v rámci roka napr. na chemikálie, ktoré sú potrebné pri uskutočňovaní analýz. Preto úzko spolupracujú so školou, kde vzájomná pomoc spočíva v požičiavaní si chemikálií.

Evidencia pracovných denníkov nezahrňuje údaj, ktorý by špecifikoval, koľko sa odpracuje na tej ktorej úlohe. Oddelenie vynaloží veľa pracovného času na pripravovaní podkladových a požadovaných informácií v rátane cenovej ponuky na vyhlasovaných tendroch v oblasti vedecko-technických projektov. Nabehnuté náklady (vyhotovenie podkladov na tender trvajú v priemerne cca 2 týždne) sú režijnými nákladmi, ktoré pri ročných kalkuláciách pre stanovenie ceny analýz značne zvyšujú cenové úrovne. 
Priemerne každý pracovník oddelenia musí vyprodukovať výkony na úrovni 600 - 700 tis. Sk

Odporúčania:
Znížiť režijné náklady NRL za účelom zvýšenia konkurencieschopnosti NRL pri vedecko-technických projektoch ako aj analýzach pre podnikovú sféru.

Oddelenie fyzikálno-chemických metód - 252

Počet zamestnancov: 14

Hlavné činnosti oddelenia: 
•	Vykonávanie činností akreditačného pracoviska 
•	Zavádzanie nových analytických metód do praxe
•	Riešenie problémov v laboratóriách 
•	Zabezpečenie výkonov spojených s analýzami vzoriek
•	Rozpracovávanie metód a analytických postupov

Zistenia:
Oddelenie uskutočňuje cca 35 druhov analýz. Pri analýzach sa striktne dodržuje anonymita v tom zmysle, že každá vzorka má pridelené číslo a analýzy sa vykonajú a namerané hodnoty sa vzťahujú sa na toto číslo. Pracovníci prostredníctvom pracovného denníka každý deň zaznačujú aké analýzy, na akých vzorkách a aké výsledky analýz boli zaznamenané. Výsledky analýz sa vkladajú do počítača a tým sa tvorí databáza analýz, ktorá sa využíva aj pre iné odbory v rámci ústavu. Vyťaženosť prác na analýzach je cca 70% a ostatné činnosti zaberajú cca 30%.

Oddelenie radiochémie - 253

Počet zamestnancov: 4

Hlavné činnosti oddelenia:

•	Rádiologický rozbor pitnej vody
•	Analýza rádionuklidov
•	Analýza sedimentov

Zistenia: 
Oddelenie zabezpečuje rádiologický rozbor pitnej vody, analýzy rádionuklidov a sedimentov. Prístrojové zariadenie z dôvodu zabezpečenia efektívnosti analýz sa zapína, ak je pripravené dostatočné množstvo vzoriek.
Analýzami sa zisťujú ukazovatele:
-	celková objemová aktivita: alfa, beta
-	objemová aktivita: radónu 222, rádia 226
-	hmotnostná koncentrácia prírodného uránu

Súčasná kapacita analýz je – cca 1200 vzoriek. 
Základné rozdelenie kapacity oddelenia  -  70% výkonov na úlohách a 30% kapacity na výskum.

Oddelenie stopovej analýzy - 254

Počet zamestnancov: 10

Hlavné činnosti oddelenia:

•	Analýza vzoriek na prítomnosť kovov ako antimón, arzén, cín, hliník, kobalt, ortuť atď. 
•	Analýza metódou absorpčnej spektrometrie 
•	Analýza atómovou fluorescenčnou spektrometriou 
•	Analýzy atómovou hmotnostnou spektrometriou s indukčne viazanou plazmou vo vodných matriciach a ostatných enviromentálnych materiáloch po rozklade klasickými spôsobmi a v mikrovlnnom systéme

Zistenia:
V priebehu roka 2001 oddelenie analyzovalo 1165 vzoriek. Niektoré laboratórne metódy sú veľmi drahé napr. pri analýzach sa používajú argónové fľaše, z ktorých každá stojí viac ako 2000 Sk a jedna fľaša vydrží cca 1 deň.
Okrem analýz sa pracovníci zaoberajú aj písaním odborných článkov. 
Oddelenie nie je vybavené internetovým spojením a  ani elektronickou poštou.

Okrem analytických činností zabezpečujú v rámci akreditačnej činnosti testovanie iných laboratórií pomocou medzilaboratórnych porovnávacích skúšok. Údaje následne spracováva ministerstvo a vyhodnocuje jednotlivé laboratória a výsledky zverejňuje vo vestníku.
Deklarovaná vyťaženosť pracovníkov o údajnej nutnosti vykonávať prácu aj v nadčasoch sa na základe kontroly z elektronickej evidencie príchodov a odchodov nepotvrdila v takej miere, ako bolo ústnym pohovorom prezentované. 

Nedostatky: 
-	nedostatočné zabezpečenie vhodným hardwarom a softwarom
-	absencia siete Internet a elektronickej pošty na komunikáciu

Opatrenia: 
1)	Zvýšiť ceny u tých analýz, kde je malá konkurencia a kde je možné prispôsobiť ceny požiadavkám trhu
2)	Zvýšiť pružnosť existujúceho počítačového systému zlepšením hardwarového a softwarového vybavenia, zabezpečiť oddelenie internetovým spojením ako aj elektronickou poštou

Oddelenie AQA – analytické riadenie kvality - 255

Počet zamestnancov: 3

Hlavné činnosti oddelenia:
•	tvorba, aktualizácia, zabezpečenie a udržiavanie vnútorného kontrolného systému
•	overovanie korekčných zásahov vyplývajúcich z kontrolnej činnosti
•	príprava hydroanalytických  laboratórií na reakreditáciu v zmysle novej normy STN ISO/IEC 17 025 a rozšírenie akreditácie o nové skúšky súvisiace so stanovením minerálnych vôd a tvorba príslušných interných predpisov
•	kompletnosť, aktualizácia a kontrola Príručky kvality (PK) všetkých dokumentov súvisiacich s činnosťou  laboratórií podľa novej normy STN ISO/IEC 17 025 
•	vykonávanie pravidelného kontrolného režimu formou tzv. Interného auditu v súlade s STN 17 025 a MSA 0112-98
•	zabezpečovanie metrologických požiadaviek pre NRL – overovanie, kalibrácia, nadväznosť, aktualizácia metrologického poriadku

Zistenia: 
Oddelenie zabezpečuje kontrolu kvality v hydroanalytických laboratóriách prostredníctvom vykonávaných kontrol, preskúšavaním zamestnancov, školiacimi aktivitami, kontrolnými činnosťami pri posudzovaní všetkých zásad a noriem pri analytických metódach. Evidujú rekvalifikačné karty pracovníkov, zabezpečujú školenia a semináre a certifikácie.
30% výkonov je pokrytých zmluvami a 70% je hradených cez režijné náklady. 95% aktivít je v rámci VÚVH a 5% mimo ústavu.
Za rok 2001 uskutočnili 52 kontrol.

Odporúčania:
Kontrolnú činnosť smerovať aj mimo pôsobiska VÚVH a na iné laboratória s požiadavkou na vykonanie platených kontrolných auditov.

Oddelenie manažmentu dát - 256

Počet zamestnancov oddelenia: 6

Hlavné činnosti oddelenia: 

•	zabezpečenie servisných služieb medzi NRL a správou VÚVH 
•	materiálno-technické zabezpečenie NRL 
•	výkazníctvo
•	dochádzka, mzdové podklady atď.

Zistenia: 
Ochrana údajov je riešená vlastným systémom prepojenia 12-tich počítačov vo vlastnej sieti. Databáza je vedená v Open Access a upgrade je zabezpečovaný externým spolupracovníkom.
Denne sa zaregistruje do systému cca 24 vzoriek, kde prostredníctvom počítačového systému sa eviduje a kontroluje stav analýzy ako aj namerané výsledky tak, aby spĺňali všetky náležitosti zmluvy o analýze vzorky. Proces sa skladá z viacerých úkonov:
1)	Objednávka na analýzu
2)	Kalkulácia analýzy a vyčíslenie ceny
3)	Odsúhlasenie ceny zo zákazníkom
4)	Odber vzorky a vloženie údajov do databázy
5)	Uskutočnenie analýzy a spracovanie výstupného protokolu
6)	Spracovanie návrhu faktúry a odovzdanie podkladov do učtárne

Pri nárazovom množstve analýz sú nútení dojednávať termíny dodávok analýz priamo so zákazníkom. Obmedzenosť časového priestoru je limitovaná aj tým, že niektoré analýzy sa musia uskutočniť do 6 hodín od odobratia vzorky. To vyžaduje koordinovanosť analýz, čo zabezpečuje počítačový systém evidencie analyzovaných vzoriek, ktorý eviduje stav analýzy od odberu vzorky až po ukončenie v podobe protokolu.

Vlastná sieť počítačov pozostáva z 1+12 počítačov. Optimálny stav by bol 1+20 počítačov, nakoľko súčasný hardware nie je schopný spracovávať v prijateľnom čase veľké množstvo dát. Prejavuje sa nízka kapacita serveru.

Odporúčania:
1) 	Zabezpečiť upgrade softwaru a hardwaru
2) 	Zabezpečiť internetové spojenie NRL
3) 	Dovybavenie NRL vhodnou výpočtovou technikou
4) 	Sústrediť pozornosť na evidenciu nákladov podľa jednotlivých oddelení NRL, pravidelne vyhodnocovať jednotlivé oddelenia, čím sa vytvorí súťaživý a stimulujúci systém na efektívnejšie fungovanie, t.j. zvýšenie adresnosti nákladov.
5) 	Zlepšiť komunikáciu a aktuálnosť informačného systému v tom zmysle, aby aktuálny stav nabehnutých nákladov na jednotlivých úlohách zodpovedal skutočnosti v reálnom čase a nie opozdene. (Napr.: informácia, či zákazník uhradil faktúru sa dostáva do systému neskoro)
6) Pri administratívnych úkonoch pri zabezpečení MTZ sa javí duplicita pri príprave potrebných dokladov a špecifikácií a taktiež schvaľovací proces pri MTZ je veľmi nepružný.
7) 	Treba zvýšiť právomoci ako aj zodpovednosť vedúcich jednotlivých odborov a oddelení za tvorbu a čerpanie zdrojov.

Postup pri schvaľovacom procese na úlohy riešené pre MP SR 

Plán úloh na príslušný rok sa začína pripravovať na ústave už v predchádzajúcom roku, kde sa pripravujú úlohy, ktoré sú pokladané za prioritné a zaujímavé na riešenie. Potom na základe  viacerých rokovaní s ministerstvom dochádza k upresňovaniu navrhovaných úloh. Výsledkom rokovaní je Dohoda o poskytnutí a podmienkach poskytnutia prostriedkov zo štátneho rozpočtu na riešenie úloh. Dohoda obsahuje údaje o objednávateľovi, zastúpenie obidvoch strán, riešiteľ úlohy, v zmluve je uvedená celková výška poskytnutých prostriedkov, termíny čerpania a termíny plnenia. Zmluvu za ministerstvo podpisuje generálny riaditeľ sekcie vodohospodárskej. Súčasťou zmluvy je „Vecný finančný a časový harmonogram účelových úloh riešených v roku 2001 z prostriedkov ŠVF SR, číslo úlohy, cena, termíny, riešiteľ, gestor úlohy. Každá hlavná úloha má viacero čiastkových úloh. Každá čiastková úloha obsahuje svoju špecifikáciu ako číslo úlohy, názov čiastkovej úlohy, koordinátor úlohy, termíny riešenia atď.
Súčasťou špecifikácie každej úlohy je kalkulácia úlohy (vypracováva ju riešiteľ), ktorá obsahuje špecifikáciu nákladových položiek v členení :
50 spotrebované nákupy
51 služby  512 cestovné, 512 20 zahraničné cestovné
Kooperácie, ostatné služby
52 osobné náklady
521 mzdové náklady
524 zákonné sociálne zabezpečenie 38%
53 dane a poplatky
54 ostatné náklady OON
55 odpisy 
56 prevádzková réžia
57 správna réžia
60 kalkulované náklady celkom

Špecifikácia prác na etapu čiastkovej úlohy a účelovej činnosti obsahuje: číslo úlohy, názov úlohy, riešiteľ, termíny riešenia, náklady na služby, z toho kooperácie, cieľ úlohy, rozpis pracovníkov a počet osobodní, vyčíslenie mzdových nákladov, ktoré sú potrebné na riešenie úlohy. Tento druh špecifikácie sa vykonáva u každej čiastkovej úlohy. Ďalej nasleduje protokol o prevzatí prác a vyčíslenie skutočných nákladov vynaložených na úlohu.

V priebehu riešenia úlohy sa vykonáva kontrola stavu riešenia s vyhotovením záznamu o uskutočnenej kontrole plnenia úlohy. Záznam obsahuje kalkulovanú cenu a skutočné náklady nabehnuté ku dňu kontroly a či bola úloha splnená alebo v akom štádiu riešenia sa nachádza.
Situačná správa o riešení výsledkoch riešenia čiastkovej úlohy účelovej činnosti (obsahuje náklady na riešenie kalkulované a skutočné + špecifiká vykonaných prác).
Po ukončení úlohy sa vyhotovuje protokol o prevzatí prác a výsledkov riešenia so sumarizáciou nabehnutých nákladov, termínov riešenia, náklady kalkulované a skutočné, špecifikácia vykonaných prác, riešitelia úlohy, kalkulácia osobodní a skutočnosť osobodní, mzdy riešiteľov, mzdy technikov, mzdy celkom.

Proces pri schvaľovaní plánu úloh je zdĺhavý a z dôvodu nutnosti využitia riešiteľských kapacít ústavu núti manažment ústavu zaradiť úlohu do riešenia aj vtedy, ak nie je úloha definitívne schválená ministerstvom  a pracovné skupiny začínajú na nich pracovať. V tomto prípade sú ale stanovené limity režijných hodín, do koľkých môžu rozpisovať na konkrétne úlohy.
Problémy môžu nastať u úlohy, na ktorej sa už začalo pracovať a následne ju ministerstvo neschválilo do plánu úloh na príslušné obdobie. 
Problémy s opozdeným financovaním úloh a fakt, že finančné prostriedky sú k dispozícii až  koncom roka spôsobuje to, že ústav je nútený v prvom polroku použiť prostriedky určené na investície. Z toho dôvodu sú investičné prostriedky rozpúšťané až koncom roka a tým sa prakticky stráca možnosť využívania nových investícií v priebehu celého roka.
Obdobie do oficiálneho schválenia plánu úloh na daný rok pomáhajú finančne preklenúť úlohy VTR, ktoré môžu byť aj viacročné a v tom prípade sú k dispozícii finančné prostriedky z týchto úloh v podobe plánovaných zálohových platieb aj začiatkom roku.
 
V čase konania previerky mal VÚVH plán zabezpečenia úloh vo finančnom vyjadrení na úrovni 57,3 mil. Sk, pritom ako kalkulačné minimum pre rok 2002 bola stanovená čiastka 98 mil. Sk. Toto časové opozdenie naplnenia plánu zdrojmi spôsobuje pracovný stres, ktorý vplýva aj na kvalitu výstupov.  
V súčasnosti VÚVH podalo 8 projektov, ktoré sa po schválení ministerstvom pôdohospodárstva dostávajú na ministerstvo školstva, kde tomu určené komisie rozhodujú o prideľovaní projektov a finančných prostriedkov na vedecko-technický rozvoj. Príprava týchto projektov je časovo ako aj finančne náročná (vyhotovenie návrhu musí byť aj v anglickom jazyku) a táto práca sa účtuje na réžiu ústavu.
V súčasnom období pre rok 2002 na všetky vedecko-technické projekty je stanovená výška finančných prostriedkov na úrovni 70 mil. Sk, pritom však riešiteľ musí zabezpečiť finančné zdroje na úrovni 50-75% nákladov na úlohu z vlastných zdrojov. Preto sa témy na vedecko-technické projekty vyberajú tak, aby výsledkom riešenia projektu bol určený aj subjekt, ktorý tieto výsledky využije a prispeje na riešenie aj časťou finančných prostriedkov, napr. správy povodia.

Okrem bežnej výskumnej činnosti na úlohách a VTP sa zabezpečujú vypracovania odborných posudkov a stanovísk pre Ministerstvo pôdohospodárstva.

Postavenie MP SR vo vzťahu k VÚVH

Z dôvodu obmedzených možností štátneho rozpočtu úroveň rozpočtových prostriedkov vychádza z predchádzajúceho roka a následne sa zohľadňuje cenový rast a inflácia. 
Rozpis rozpočtu MP SR dostáva v januári a následne sekcia rozpočtu ministerstva zabezpečí rozpis na jednotlivé kapitoly a rozpis dostane sekcia ekonomiky. Záväzné ukazovatele ŠR na príslušný  rok dostáva VÚVH od MP SR.
Medzi MP SR a VÚVH je uzatvorená rámcová zmluva  na vedecko-technické projekty. (Úlohy rozvoja vedy a techniky)

Doposiaľ medzi MP SR a VÚVH boli uzatvárané účelové zmluvy o poskytnutí účelových prostriedkov zo štátneho rozpočtu. V týchto zmluvách je presná špecifikácia úlohy aj s kalkuláciou nákladov. Na základe uskutočneného auditu sa postup pri uzatváraní zmlúv zmenil v tom zmysle, že v súčasnosti sa pripravuje kontrakt, ktorý špecifikuje úlohy, ktoré by mali byť predmetom riešenia. Na základe špecifikácie napr. pre rok 2002 v zmysle kalkulácií z kontraktu na zabezpečenie všetkých úloh vytýčených v kontrakte by VÚVH na riešenie potreboval 86 250 000 Sk. Kontrakt sa uzatvára na 1 rok. Kontrakt je nezáväzný dokument, je to skôr plánovací dokument, ktorého realizácia je podmienená dostatkom finančných prostriedkov. V závislosti od množstva zdrojov sa následne z kontraktu vyberajú úlohy prioritné, ktoré budú predmetom zmluvného vzťahu, riešenia a zabezpečenia.

Dohody o vykonaní práce a pracovnej činnosti

Zistenia:
V rámci zmluvných vzťahov VÚVH uzatvára aj dohody o vykonaní práce a pracovnej činnosti. Za rok 2001 bolo uzatvorených 165 zmlúv s celkovými nákladmi 1,1 mil. Sk.
Obsahy pracovných dohôd boli zamerané predovšetkým na nasledovné popisy prác: odbery vzoriek, lektorské posudky, konzultačné činnosti, databázy, preklady, domovnícke práce, prednášky, oprava laboratórneho skla...)
Pri niektorých zmluvách však možno vyjadriť pochybnosti o výške i účelnosti uzatvorenej dohody.
Napr. zmluva č.108-110/01 Dohoda o vykonaní práce s p. K. J. z Vodární a kanalizácií na vypracovanie prednášky na odborno-vzdelávaciu akciu „Metodická, informačná a inštruktážna činnosť pre podniky VaK a ich prevádzky na Slovensku“ Rozsah práce 15 hod. odmena 3 000 Sk. Na tú istú prednášku s tým istým názvom bola vyplatená odmena aj Ing. A. R. Zs VaK š.p. Bratislava, 15 hod. 3 000 Sk. 
Dohoda č. 131-110/01 s Ing. R. B. je taktiež zameraná na  vypracovanie a odprednášanie príspevku v rámci metodicko-inštruktážnej činnosti pre pracovníkov VaK a ich prevádzky na Slovensku ...“  15 hod., 2 500 Sk.
Jedná sa o zmluvy so zamestnancami Vodární a kanalizácií š.p. a prednáška bola určená  taktiež pre zamestnancov VaK.

Dohoda č. 143-110/01 Práca na príprave Konferencie k 50-temu výročiu VÚVH, denne 8 hod. v období od 3.9.-14.12.2001, odmena 25 000 Sk.
Organizačné činnosti však pri zabezpečovaní odborných podujatí zabezpečuje odbor vedeckého tajomníka. 
Podľa názoru Jednotky kontroly efektívnosti z dostupných materiálov nie je možné odôvodniť výšku vynaložených prostriedkov v dohode č.146-110/01 kde Prof. Ing. K. bolo v rámci úlohy „Numerické overenie odberného objektu odvedenia povodňových prietokov mimo intravilánu mesta B. Bystrica“ za predpokladaný čas 70 hod vyplatených 31 500 Sk.
Zoznam podpísaných dohôd zahrňuje aj veľa príspevkov do zborníkov a prezentáciu na vzdelávacích akciách pre podniky VaK.

116/110/01  Preklad správy o vodnom hospodárstve v SR 2001 do anglického jazyka, korektúry anglickej verzie, 100 hod.  30 000 Sk. Cena mala byť dohodnutá nie od počtu hodín, ale podľa počtu preložených strán.

115-110/01 Stanovenie antimónu vo vybraných vzorkách sedimentov VN Bukovec. Dohodnutá cena za 20 hod. 3 000 Sk.
NRL bežne stanovuje obsah antimónu, táto úloha mala byť zadaná laboratóriu VÚVH.
Viaceré Dohody o vykonaní práce špecifikujú ako predmet dohodnutej činnosti konzultácie ako napr. dohoda č. 121-110/01, 122-110-/01, 123-110/01. Takto špecifikované práce je ťažko dokazovať a stanoviť prospešnosť respektíve účelnosť vynaložených prostriedkov. V takýchto prípadoch odporúčame aby súčasťou podmienok vyplatenia odmeny bola aj bližšia špecifikácia poskytnutej konzultácie s potrebným dôkazovým materiálom, že obdobná konzultácia nemohla byť uskutočnená v rámci internej kooperácie ústavu.

3,4-110/02 Spracovávanie výdajok za mesiac december 2001, skladník MTZ nie je schopný spracovať za mesiac december zvýšený počet príjmov a výdajov zo skladu MZT, dohodnutá odmena 2x 5 000 Sk  
5-110/02 Lektorský posudok, 15 hod., 5 465 Sk
6-110/02 Domovnícke práce v rekreačnom zariadení VÚVH V Mengusovciach 3 700 Sk mesačne, ročne 44 400 Sk, týždenne 20 hodín.
7-110/02  Domovnícke práce v rekreačnom zariadení VÚVH v Piešťanoch, týždenne 10 hod. 2 300 Sk mesačne, ročne 27 600 Sk
8-110/02 Domovnícke práce v rekr. zariadení Senec, týždenne 10 hod. ročne 19 000 Sk
9-110/02 Domovnícke práce na ubytovni VÚVH, 10 hod. týždenne, 2000 Sk mesačne, ročne 24 000 Sk
16-110/02 Domovnícke práce v rekreačnom zariadení Palcmanská Maša, mesačne 3 600 Sk, celkom 37 800 Sk

Odporúčania: 
Pri odborných a oponentských posudkoch stanoviť úlohu pre posudzovateľa aj konkrétnejšie stanoviť obsah posúdenia. Taktiež nie dosť logické na začiatku úlohy stanoviť počet hodín, ktorý posudzovateľ k posudku potrebuje.

Vyhodnotenie dotazníkov 

Na kontrolu efektívnosti boli zo strany kontroly pripravené dotazníky, ktoré po vyplnení zamestnancami tvorili základnú databázu problematických oblastí s možným zvyšovaním efektívnosti a riešenia problémov, ktoré charakterizovali zamestnanci ústavu. Zároveň dali prehľad, akým činnostiam sa pracovníci venujú v percentuálnom vyjadrení.
Pri vyhodnotení činností sa všetky spomenuté činnosti v dotazníkoch rozdelili medzi 11 skupín činností, ktoré sú uvedené v nasledovnej tabuľke. Následne v zmysle dotazníkov sa jednotlivým činnostiam prideľovala percentuálna časť z celkovej pracovnej doby. 

Činnosť | Percentuálne zastúpenie

Ekonomika, správa, administratíva, riadenie a účtovníctvo, personalistika, sekretárske práce,
Riadiaca činnosť, organizačná činnosť

14,3%

Analýzy, plánovanie, rozbory, správy hodnotenia, normy, legislatíva, technická normalizácia, agendy, spracovávanie výsledkov, technické práce na úlohách | 8%
Štúdium | 1,1%
Operatíva, evidencia, spracovanie výkazov, hlásení, podkladov, | 2,2%
Účtovníctvo, mzdy, financie | 4,2%
Údržba a oprava, upratovanie, zámočnícke práce, stolárske práce, | 9,5%
Služby (stráženie, nákup, doprava, energetika, reprografia, knižnica, archív, preklady, počítačová sieť | 14%
Ostatné práce | 1,7%
Kontrola, evidencia | 0,4%
Výskumné úlohy, štúdie, konzultačná činnosť, chem. analýzy , odbery vzoriek, koncepčná a koordinačná činnosť vo výskume, technické modelovanie, kalibrácia, | 40,3%
Publikačná činnosť, konferencie | 4,3 %
SPOLU | 100%

Z uvedených hodnôt vyplýva, že z celkovej pracovnej doby sa priamo na výskumných úlohách trávi 40,3% pracovného fondu a spolu s nevyhnutnými zabezpečovacími prácami na výskumných úlohách je to spolu 48,3% a so započítaním času na štúdium (1.1%) je to spolu 49,4% z fondu pracovnej doby ústavu, pričom 66,5% zamestnancov pracuje  vo výskume, 22,4% na riadení a správe a 11,1% na obslužných činnostiach.
Možno konštatovať, že práca výskumného charakteru by mala tvoriť vyšší podiel z celkového fondu pracovnej doby ústavu. Pomerne malý podiel času sa strávi štúdiu nových poznatkov a informácií v odbornom zameraní ústavu. (1,1%) 

Nesúlad organizačného poriadku (a iných interných predpisov) so skutočne vykonávanými činnosťami:

Činnosti v organizačnom poriadku (ďalej OP) nekorešpondujú so skutočne vykonávanými činnosťami jednotlivých odborov a oddelení, napr.: podľa OP Oddelenie technické a prevádzkové (133) zabezpečuje prevádzku bufetu. V súčasnosti ústav už bufet vo vlastnej réžii neprevádzkuje, ale uvedený nebytový priestor prenajal. 
Činnosť „rozúčtovanie spotreby energie na organizačné zložky ústavu“ podľa OP vykonáva aj oddelenie technicko-prevádzkové (133) ako aj referát autodopravy a energetiky (135). Pričom podľa dotazníkov túto činnosť vykonáva len referát autodopravy a energetiky.
Oddelenie integrovaných činností (102) podľa OP spracováva komplexné účelové literárne rešerše (v dotazníku túto činnosť neuviedol ani jeden zamestnanec), pričom oddelenie vedecko-technických informácií (122) má vo svojej pracovnej náplni rešeršnú činnosť, ktorú aj vykonáva. 
Ďalej oddelenie integrovaných činností  podľa OP zabezpečuje vyhľadávací prieskum ponúk zahraničných projektov a grantov, rozpracováva  podkladové materiály z týchto ponúk pre potreby výskumných odborov a spracováva podklady pre návrhy projektov, pričom vedecký tajomník (120) organizačne a koncepčne zabezpečuje prípravu grantov a vedeckých projektov.
V OP nie je špecifikovaná činnosť úseku námestníka riaditeľa.
V organizačnom poriadku a v Smernici č. 3/2000 pre vedenie účtovníctva, záväzný obeh účtovných dokladov a nakladanie s majetkom VÚVH zo dňa 31.7.2000 (ďalej aj obeh účtovných dokladov) sa v texte uvádza zákon o účtovníctve v znení neskorších predpisov pod číslom 563/1993 Zb. hoci správne má byť č. 563/1991 Zb.
Z organizačného poriadku ďalej nie je zrejmé, či je splnená zákonná povinnosť prijímať, evidovať, vybavovať a kontrolovať vybavovanie sťažností.
Podľa Spisového a skartačného poriadku sťažnosti sa evidujú a archivujú osobitne prostredníctvom referátu kontroly (bližšie „Vnútorný kontrolný systém“). Ten je však v súčasnosti zrušený.  Spisový a skartačný poriadok z roku 1995, ktorý je stále v platnosti, nekorešponduje s organizačnou štruktúrou ústavu.

Podľa Obehu účtovných dokladov nákup v hotovosti môže byť vykonaný iba poverenými pracovníkmi MTZ na základe písomnej požiadavky. Ďalej sa v obehu uvádza, že „Nákup iným spôsobom môže byť vykonaný a uznaný iba v nevyhnutnom prípade a rozsahu. Tento musí byť alebo vopred, alebo dodatočne doložený požiadavkou na obstaranie tovaru cestou MTZ, riadne zdôvodnenou a schválenou príslušným kompetentným vedúcim útvaru alebo odboru a následne, kompletný doklad predložený referátu MTZ na jeho zaevidovanie a likvidáciu.“
Obeh účtovných dokladov však jasne nešpecifikuje, ktoré sú to tie nevyhnutné prípady a taktiež jasne nešpecifikuje ich rozsah. 	
Podpisové vzory zamestnancov na realizáciu kompetencií vyplývajúcich z obehu účtovných dokladov (príloha č. 2 obehu) nie sú priebežne aktualizované – časť zamestnancov zmenila priezvisko, časť zamestnancov zrejme už nie je v stave zamestnancov. 

Odporúčania: 
1)	Vypracovať novú organizačnú schému a zároveň nový organizačný poriadok.
2)	Pri vypracovaní akýchkoľvek interných predpisov dbať na používanie správneho znenia zákonov.
3)	Aktualizovať spisový a skartačný poriadok.
4)	Pri operatívnych nákupoch (napr.: v prípade ak sa pokazí nejaká súčiastka) by bolo vhodné odbúrať nutnosť získavania podpisov na nákup vopred. Odporúča sa zvážiť možnosť nakúpiť materiál priamo pracovníkom pracujúcim na danom prístroji, resp. pracujúcom na tom konkrétnom projekte. Zamestnanec referátu zásobovania v týchto prípadoch nemusí odhadnúť vhodnosť zakúpenej súčiastky. Tento názor bol vyjadrený zamestnancami aj pri ústnych pohovoroch.
5)	Aktualizovať podpisové vzory zamestnancov pri každej organizačnej zmene v ústave.

Vnútorný kontrolný systém

VÚVH v súčasnom organizačnom poriadku nemá vytvorený samostatný odbor kontroly nezávislý od ostatných úrovní riadenia.
Podľa organizačného poriadku: 
•  riaditeľ ústavu (okrem iného) kontroluje činnosť ústavu
• vedúci zamestnanci ústavu – priamo podriadení riaditeľovi (okrem iného) vykonávajú kontrolnú činnosť v zmysle všeobecne platných noriem, predpisov a vnútroústavných riadiacich noriem
• ostatní vedúci zamestnanci – výkon kontrolnej činnosti v zmysle všeobecne platných noriem
Zo záverov kontrol Najvyššieho kontrolného úradu SR vyplýva, že takto vybudovaný kontrolný mechanizmus ústavu nie je účinný a nespĺňa charakter vnútorného kontrolného systému.
Odporúčania:
Zaviesť účinný kontrolný systém v ústave.

Všeobecné zistenia a odporúčania:

	Okrem zistení a odporúčaní, ktoré JKE uviedla priamo pri jednotlivých útvaroch/odboroch/oddeleniach/ referátoch uvádza ďalšie so všeobecnou platnosťou.

1) 	Nepravidelnosť gremiálnych porád - väčšina zamestnancov pociťuje nedostatok informovanosti, poukazuje na nepravidelnosť a nepostačujúci kvalitu gremiálnych porád riaditeľa (v roku 2001 bolo 5 gremiálnych porád riaditeľa). 
		JKE odporúča zaviesť pravidelnosť gremiálnych porád riaditeľa s dôrazom na aktuálne problémy ústavu.
2) 	Absencia interných oponentúr, nepostačujúca činnosť vedeckej rady riaditeľa, externej vedeckej rady - činnosť vedeckej rady riaditeľa je nepostačujúca, resp. žiadna. Naposledy vedecká rada riaditeľa zasadala v decembri 1999. O činnosti externej vedeckej rady informácie Jednotke kontroly efektívnosti poskytnuté neboli. Absentujú interné oponentúry.
		JKE odporúča zavedenie interných oponentúr, obnoviť činnosť vedeckej rady riaditeľa a externej vedeckej rady riaditeľa.
3) 	Nepostačujúca motivácia – okrem nízkej finančnej motivácie, v ústave v mnohých prípadoch absentuje aj morálna motivácia.
		Z hľadiska finančnej motivácie dáva JKE na zváženie zavedenie systému odmeňovania podľa vhodnejšie zvolených pravidiel v súlade s platnými právnymi predpismi a využívanie motivačného prvku ako jedného z nástrojov na dosiahnutie vyššej kvality práce a tým aj celkovej efektívnosti. 
4) 	Nepostačujúca informovanosť, rezervy v komunikácii medzi výskumnými odbormi navzájom a medzi výskumnými pracovníkmi a ostatným personálom - tok informácií je nedostatočný. Občas sa vyskytnú prípady, keď sa zamestnanci ústavu dostanú k informáciám, ktoré by mali získať z vlastných vnútorných zdrojov, z vonkajších zdrojov (napr. od MP SR). Dokonca (podľa vyjadrení sa niektorých pracovníkov) existujú prípady tzv. „informačného embarga“ k určitým okruhom problémov. 
		JKE odporúča zlepšiť informovanosť na všetkých stupňoch riadenia a využiť na to všetky informačné spôsoby.
5)	Vysoký podiel réžijných nákladov na úlohách, ich netransparentnosť - vysoké réžijné náklady na úlohách, ktoré predražujú výkony, sú spôsobené  predimenzovanú administratívou ústavu.
		JKE odporúča prehodnotiť súčasný stav, zabezpečiť činnosť ústavu s nižším počtom nevýskumných zamestnancov, avšak za existencie iného systému práce v ústave: počnúc organizačným členením, cez rozdelenia kompetencií a právomocí až po prístup k práci  jednotlivcov.